**З А П И С Н И К**

**од 27-мата седница на Советот на Општина Прилеп, одржана на 31.05.2023 година во салата на Општина Прилеп, со почеток во 12:30 часот.**

Добар ден.

Почитувани членови на Советот. Ја отворам 27-та седница на Советот на Општина Прилеп и констатирам дека, од вкупно 27 членови на Советот, на седницата присуствуваат 24 членови на Советот, па спрема тоа Советот може полноважно да одлучува.

Ве известувам дека на оваа седница покрај Вас членовите на Советот, поканети се и Градоначалникот на Општина Прилеп, предлагачите на материјали, како и претставниците на средствата за јавно информирање.

Пред да го утврдиме дневниот ред, записникот од 26та седница го ставам на гласање.

Дали има забелешки по однос на записникот од 26та седница?

Ако нема, кој е "ЗА" усвојување на записникот од 26тата седница?

Дали е некој "ПРОТИВ"? "ВОЗДРЖАНИ"?

Ајде уште еднаш сега околу гласањево.

Кој е "ЗА" усвојување на записникот од 26тата седница?

Констатирам дека записникот е едногласно усвоен.

**За дневен ред на оваа седница, ги предлагам следните прашања:**

**Д Н Е В Е Н Р Е Д**

1. Предлог-Одлука за измена и дополнување на Одлуката за утврдување на висината на стапката на данок на имот на земјоделско земјиште кое не се користи за земјоделско производство.
2. Предлог -Одлука за определување на максимален износ за доделување на поединечна субвенција/надомест на дел од трошоци на граѓани на подрачјето на Општина Прилеп за купување на велосипеди за 2023 година.
3. Предлог-Одлука за давање согласност на тримесечниот извештај за финансиското работење на ЈКП "Водовод и канализација"-Прилеп за период од 01.01.2023 година до 31.03.2023 година.
4. Предлог-Одлука за давање согласност на тримесечниот извештај за финансиското работење на ЈКП "Комуналец"-Прилеп за период од 01.01.2023 година до 31.03.2023 година.
5. Предлог-Одлука за давање согласност на тримесечниот извештај за финансиското работење на ЈКП "Пазари"-Прилеп за период од 01.01.2023 година до 31.03.2023 година.
6. Предлог-Одлука за давање согласност на тримесечниот извештај за финансиското работење на ЈП за ПУП-Прилеп за период од 01.01.2023 година до 31.03.2023 година.
7. Предлог-Одлука за давање согласност на тримесечниот извештај за финансиското работење на ЈПЕД "Енерго-Прилеп" за период од 01.01.2023 година до 31.03.2023 година.
8. Предлог-Одлука за давање согласност на тримесечниот извештај за финансиското работење на ЈОУ Дом за стари лица "Киро Крстески -Платник"-Прилеп за период од 01.01.2023 година до 31.03.2023 година.
9. Предлог-Решение за именување членови на Органот за надзор на ЈОУ Домот за стари лица "Киро Крстески-Платник" -Прилеп.
10. Предлог-Решение за измена и дополнување на Решението за формирање на комисија за статут и прописи.
11. Предлог-Одлука за ослободување од партиципација на вкупно триесет деца Роми што се во социјален ризик, на возраст од три до шест години за учебната 2022-2023 година, во рамките на проектот -Инклузија на деца Роми во предучилишно образование во ЈОУДГ "Наша иднина"-Прилеп".

Дозволете ми да Ве информирам дека до мене како Претседател на Совет од страна на членовите на Совет Иван Јованоски и Методија Костоски, беше доставена иницијатива за ставање точка на дневен ред и тоа:

-Предлог -Одлука за ослободување или процентуално намалување на давачки и надомести кон Општина Прилеп за бранителите на Република Македонија.

Согласно чл.44 ст.3 од Деловникот за работа на Советот:

"Ако во предлог-дневниот ред, Претседателот на Советот не го внесол прашањето што го предложил предлагачот, Претседателот е должен да ги изнеси причините за тоа."

Во Предлог-Одлуката подносителите се повикуваат на чл.10 од Законот за посебните права на припадниците на безбедносните сили на Република Македонија и на членовите на нивните семејства кој гласи:

"Државните органи, единиците на Локалната самоуправа, јавните претпријатија и јавните установи се должни при вработување под еднакви услови да дадат предност на невработен припадник на безбедносните сили."

Правото од став 1 на овој член може да се оствари само еднаш во рок од пет години по влегување во сила на овој закон.

Согласно член 36 став 1 точка 15 од Закон за локална самоуправа, а во врска со член 10 од Законот за посебните права на припадниците на безбедносните сили на Република Македонија и на членовите на нивните семејства, на кој се повикува предлагачот на материјалот, Советот не е надлежен да одлучува по истото.

По извештај од Комисијата за финансирање и буџет предлагам да биде повлечена 1вата точка од дневниот ред, додека по извештај од Комисијата за мандатни прашања, избор и именувања да биде повлечена 9тата точка од дневниот ред.

Дали некој има предлог за измена и дополнување на вака дадениот дневен ред?

Повелете процедурално.

**МЕТОДИЈА КОСТОСКИ:**

Почитувани присутни, предмалку слушнавме од Претседателот на Совет дека точката наша што ја поднесуваме не може да биде дел од дневниот ред поради тоа што не е во надлежност на ингеренции на Советот на Општина Прилеп, затоа Претседателе Ве прашувам кој констатирал дека не е во надлежност на Советот на Општина Прилеп?

Благодарам.

**ДЕЈАН ПРОДАНОСКИ:**

Во предлогот што го доставивте до Советот на Општина Прилеп и овде Ви прочитав кои се причините зошто не сме надлежни како Совет. Велите дека согласно член 10 од Законот за припадници на безбедносните сили на Р. Македонија, членот 10 од Законот Ви го прочитав кој што го цитирате и го барате за да стане. Вели, државните органи и единиците на Локалната самоуправа, јавните претпријатија, јавните установи се должни при вработување под еднакви услови да дадат предност на невработен припадник на безбедносните сили. И правото од втор став е: правото од став 1 на овој член може да се оствари само еднаш во рок од 5 години по влегување на сила на овој закон. Значи нема никаква допирна точка по она што го цитирате, а второ Ви прочитав дека согласно член 36 кои се надлежностите, согласно Закон на Советот, за Локална самоуправа, вели дека ваква надлежност ние немаме. И ова е посебен Закон кој што го цитирате и си има важење како што е спомнато во овој член кој што Ви го цитирав претходно Законот. Еве го и Законот и целиот Закон си е посебен Закон којшто ги третира припадниците на безбедносните сили и нема ингеренции Советот. Вели дека во посебни права кои што ги уживаат член 7 на припадниците на безбедносните сили на членовите на нивните семејства. Со овој Закон им се утврдуваат следниве посебни права: ослободување од учество со лични средства при користење на здравствени услуги, вработување, стан под закуп, еднократен паричен надоместок, права од областа на образованието и семејна пензија.

И согласно член 21, за средствата за спроведување на овој Закон, средствата за спроведување на правата утврдени со овој Закон се обезбедуваат од Буџетот на Р. Македонија.

Значи има посебен Закон кој што ја разработува оваа тема и во него одредбите се јасни. И тие се причините и никој посебно не утврдил нeшто што не е утврдено со закон, односно не излегол од рамките на законите.

Дали некој друг има предлог за измена и дополнување на дневниот, на вака предложениот дневен ред?

Повелете.

**МЕТОДИЈА КОСТОСКИ:**

Благодарам. Поради тоа што, во материјалите на ЈП за ПУП и во материјалите на ЈОУ Дом за стари лица "Киро Крстески -Платник", не е доставена Одлука или Заклучок од Одборот за контрола на материјалното и финансиското работење, т.н. Надзорен одобор, а со тоа документацијата е нецелосна, барам овие две точки да бидат тргнати од дневниот ред.

Ви благодарам.

**ДЕЈАН ПРОДАНОСКИ:**

Ве молам процедурално ако можи да го појасниме...

**ЗОРАН ЈОВЕСКИ -Директор на ЈП за ПУП:**

Почитувани, процедурата околу усвојување на Управниот одбор на еден завршен квартален или целосен извештај годишен е следна: Надзорниот одбор дава мислење, и тоа мислење го доставува до Управниот одбор. Управниот одбор врз основа на мислењето на Надзорниот орган носи прифаќање или одбивање, односно носи Одлука. Значи затоа е само Одлуката од Управниот одбор, а не од Надзорниот. Надзорниот до Управниот дава мислење за завршната сметка. Поради тоа. Значи изготвени се такви мислења, ние на секоја седница пред Управниот одбор имаме седница на Надзорниот одбор, да го усвои мислењето и го доставуваме до присутните на Управниот одбор.

**ДЕЈАН ПРОДАНОСКИ:**

Го имате Вие мислењето?

**ЗОРАН ЈОВЕСКИ -Директор на ЈП за ПУП:**

Имаме ние позитивно мислење. Да.

**ДЕЈАН ПРОДАНОСКИ:**

Добро.

**ЗОРАН ЈОВЕСКИ -Директор на ЈП за ПУП:**

Дефинитивно и во самата Одлука стои врз основ на позитивноото мислење Управниот одбор одлучи вака и вака.

**ДЕЈАН ПРОДАНОСКИ:**

Добро. Ви благодарам. И Ве молам да ги доставите и тие одлуки до советниците.

Ве молам да се изјасниме за дневниот ред.

Кој е "ЗА" вака предложениот дневен ред?

Дали е некој "ПРОТИВ"? "ВОЗДРЖАНИ"?

Констатирам дека со 24 гласови ЗА и 1 глас ВОЗДРЖАН, дневниот ред е усвоен.

Пред да преминиме на разгледување на точките од дневниот ред, доколку има советнички...

Процедурално повелете.

**АЛЕКСАНДАР КИТАНОСКИ:**

Почитуван Претседател на Совет, почитувани советници, со оглед на тоа што на оваа седница не го гледам Градоначалникот на Општина Прилеп, барам пауза од 10-ина минути да се консултирате, бидејќи ние како советничка група имаме дел од советнички прашања кои што сакаме да ги поставиме лично и кои што се во овие моменти битни за функционирањето и работењето на општина Прилеп. Барам пауза од 10 минути да разговарате и дали можи да присуствува на седницата.

Ви благодарам.

**ДЕЈАН ПРОДАНОСКИ:**

Значи како и сите Вас, Ви прочитав дека се поканети и предлагачите на материјали и Градоначалникот. Ако можел сигурно ќе присуствувал на оваа седница. Од причини што и за наредна недела ќе договориме денеска за седница, заради она што беше стасано за измени, односно ребаланс на Буџетот... Верувам дека до наредната среда нема да биди проблем да ги имате прашањата, тогаш да ги поставите.

...Па во рамките на договореното ќе бидат помалку од 15тина точки. Ако сметате сега, поставете ги, ќе бараме од службите да ги достават, да Ви ги одговорат. Значи она што сме се договориле дека можи да се поставуваат пред почетокот, можи да го искористите тоа. Па за наредна седница, мора да биди тука Градоначалникот заради ребалансот.

Дали некој сака да постави советничко прашање?

Повелете г-дине Китаноски.

**АЛЕКСАНДАР КИТАНОСКИ -советничко прашање:**

Како прво, жалам што Градоначалникот не е присутен на оваа седница. Се надевам дека писмено до почетокот на наредната седница на која што ќе го разгледуваме ребалансот на Буџетот за Општина Прилеп за 2023 година, ќе добиеме писмен одговор. Но со оглед на праксата, во изминатиот период многу мал број од колегиве советници вклучувајќи ме и мене добиваме писмен одговор на одговорените советнички прашања.

Прашањево, првото, со една кратка евалуација се однесува на организациската поставеност и функционирањето и работењето во оваа зграда. Најдобар доказ за неработењето на Градоначалникот во изминатиот период е официјалната веб страна на Општината, која што е достапна за сите граѓани на општина Прилеп. Освен она истото што го споменувам веќе 20 месеци, положување на цвеќина на споменици, посета на цркви, манастири, нема никаква друга активност во изминатиот период. Последна објава на веб страната на Општината, имаме пред 15тина дена и истата е за едукација на општини каде и Градоначалникот воопшто не се појавил на неа. Еве почитувани граѓани, почитувани советници, отворете ја веб страната, е сега нешто овие два дена има некој обид за некоја градежна офанзива, па ќе видиме што ќе биди. И тоа е една од најавените 60 улици за реконструирање.

Во оваа зграда, колеги советници се случува тотален распад и нефункционирање на општинската администрација. Почитувани советници, заради Вашите внатрепартиски пресметки првично го разрешивте секретарот на Општината, на негово место назначивте привремен секретар, кој ја чува сега фотелјата на трет секретар, кој го очекуваме во најава.

Втор битен сектор е најбитниот сектор за функционирање на оваа зграда, Секторот урбанизам. Секојдневните притисоци кои што ги вршеше, кои што беа вршени низ претходната раководителка на Секторот урбанизам, беа причина за нејзиното заминување. После нејзиното заминување, за Сектор беше овластен преку Агенција за привремени вработувања, Бане Нешкоски. Во меѓувреме, еве овие денови, се зборува дека истиот раководител, Бане Нешкоски, од денеска или од утре нема да биди раководител на овој најважен Сектор во оваа општина. Едноставно е, односно навистина е за чудење како на најуспешниот Градоначалник, два секретари на Општина и два раководители на урбанизам не беа во можност, лично еве и кон него, да ги исполнат неговите очекувања.

Колеги советници, знаете што се случува во Сектор урбанизам во оваа Општина? Буквално егзодус. Заминуваат сите вработени од тој Сектор.

**ДЕЈАН ПРОДАНОСКИ:**

Сега г-дине Китаноски, еве оставив подолго време..

**АЛЕКСАНДАР КИТАНОСКИ:**

Елаборацијата е околу прашањето.

**ДЕЈАН ПРОДАНОСКИ:**

Советничкото прашање треба да биди кратко и јасно, а не да земате право за збор и говор да држите овдека сега.

**АЛЕКСАНДАР КИТАНОСКИ:**

Да дообразложам што се случува.

**ДЕЈАН ПРОДАНОСКИ:**

Поставете го прашањето, во одговорот ќе има се што Ве интересира.

**АЛЕКСАНДАР КИТАНОСКИ:**

Ќе го поставам. Немојте да Ве погодуваат Претседателе некои констатации.

**ДЕЈАН ПРОДАНОСКИ:**

Не ме погодува сега...

**АЛЕКСАНДАР КИТАНОСКИ:**

Вистината Ве боли?

**ДЕЈАН ПРОДАНОСКИ:**

Многу. Да, посебно ме боли.

**АЛЕКСАНДАР КИТАНОСКИ:**

Очигледно. Да, да, да, нефункционирањето Ве боли, бидејќи сте и Вие дел од одговорноста за функционирањето на Општината.

**ДЕЈАН ПРОДАНОСКИ:**

Вие сте најмалку повикан да зборувате на оваа тема. Ве молам г-дине Китаноски.

**АЛЕКСАНДАР КИТАНОСКИ:**

Исто така, разочарувачки е однесувањето на владеачкото мнозинство во Советот за овие работи што се случуваат почитуван Претседател. И советниците. Земете, договорете се со Градоначалникот. Имаме распад на системот во Општина Прилеп.

**ДЕЈАН ПРОДАНОСКИ:**

Ве молам продолжете... поставете го Вашето прашање.

**АЛЕКСАНДАР КИТАНОСКИ:**

Еве прашањето тоа е. Дали Општина Прилеп од денес има раководител на Сектор урбанизам? Тоа е првото прашање.

**ДЕЈАН ПРОДАНОСКИ:**

Ви благодарам.

**АЛЕКСАНДАР КИТАНОСКИ:**

По однос на второто прашање. Второто советничко прашање се однесува околу постапката за разрешување на директори на основните училишта на територија на општина Прилеп. Покрај неработењето од страна на Градоначалникот, кое што е бетонирано и печат има ставено дури и граѓаните на општина Прилеп, на виделина во овој период се појавува и неговото незаконито работење, односно непочитување на позитивните законски прописи. Конкретно се работи за Решението кое што е донесено од страна на Градоначалникот бр. 08-375/1 од 06.02.2023 година со кое се разрешува дотогашниот директор на ООУ "Блаже Конески". И покрај тоа што во тој период од страна на колегите советници од нашата советничка група беше укажано дека таа постапка е надвор од позитивните законски прописи и тоа е незаконито разрешување, Градоначалникот го донесе истото Решение. Прашањето ми е -дали Општина Прилеп, односно Градоначалникот има добиено Решение од страна на Државната комисија за одлучување во управна постапка и постапка по работен однос од втор степен и какво е тоа Решение? И како има Градоначалникот постапено по однос на тоа Решение? И дали во Општина Прилеп е пристигнато исто такво Решение и за СОУ "Ѓорче Петров"?

Ви благодарам.

**ДЕЈАН ПРОДАНОСКИ:**

Добро. Ви благодарам за прашањето.

**АЛЕКСАНДАР КИТАНОСКИ:**

Се надевам дека во овие 10тина дена до наредната седница ќе добијам писмен одговор на овие советнички прашања, со цел на наредната седница па да имаме поквалитетна дебата околу ребаланс на буџетот.

**ДЕЈАН ПРОДАНОСКИ:**

Повелете.

**МЕТОДИЈА КОСТОСКИ -советничко прашање:**

Еве уште едно прашање до Градоначалникот. Прво би сакал да го потсетам дека го надмина рокот на последното мое прашање што беше поставено и **сѐ уште**  немам одговор на прашањето -листа на сите административци што неоправдано го напуштија своето работно место на ден 13 јануари оваа година. **Сѐ уште**  го чекам тоа.

Е сега, во саботата бев повикан од неколку дуќанџии од еснафот во Старата чаршија и можам да Ви кажам дека таму врија. Има проблем. Реагирано е од нивна страна, но од страна на Општината не е преземено буквално ништо, освен некои што си земале подароци во форма на мито. Проблем е нелојалната конкуренција што се јавува во и околу чаршијата. Проблем се неконтролираните тезги што никнуваат буквално насекаде како печурки. Фали уште некој да донеси рингишпил и флипери и сликата да биди комплетна. Проблем е комуналната инспекција, комуналните редари, а богами сега со зачестеното диво доградување, преградување и незаконско градење, проблем е и градежната инспекција, која заедно со другите инспекции се тотално нефункционални и подмитени, а за ова постојат и сведоци. Од јавниот простор се прикрадува кој колку може и колку не може, на крај сме оштетени сите ние како граѓани, тие што чесно си плаќаат даноци и фирмарини, а старата чаршиска архитектура заличува на депонија од пластики. Имате нов закупец на дуќан што е излезен 10 метри према плоштадот и ги покрива другите дуќани, а тие се приморани да излезат напред и без никаква контрола ова е трка во самоуништување на градското јадро. На терен е повикан претседателот на Занаетчиската комора кој буквално со навреди, закани бил избркан од еден од узурпаторите на јавниот простор. Му било кажано да се пази што прави, оти узурпаторите си имале свој заштитник "Св. Џемо велики непобедливиот", заштитник...

**ДЕЈАН ПРОДАНОСКИ:**

Ај Ве молам.

**МЕТОДИЈА КОСТОСКИ:**

...на сите лоповчина, местачи на избори, криминалчина. Некои дури и си го зеле и како куќна... заштитник на бизнисот и на домот. Од Градоначалникот како одговорен за администрацијата бараат итно да им пушти на терен сите инспекции и да ги обележи точно просторот до каде кој има платено и кој до каде смее да става тезги и урбана опрема на јавниот простор. Затоа прашувам, до Градоначалникот, кој е неговиот став во врска со овој проблем и како планира да го реши?

Ви Благодарам.

**ДЕЈАН ПРОДАНОСКИ:**

Ви благодарам. Дали некој друг има прашање?

Бидејќи нема, по однос на останатите точки од дневниот ред предлагам истите да ги разгледуваме по предлагачите на материјалот, односно прочистениот дневен ред.

По **2та** точка од дневниот ред:

-Одлука за определување на максимален износ за доделување на поединечна субвенција/надомест на дел од трошоци на граѓани на подрачјето на Општина Прилеп за купување на велосипеди за 2023 година.

Пред да отворам претрес ја повикувам Претседателката на Комисијата за финансирање и буџет г-ѓа Ирена Стерјовска -Локвенец да го поднеси извештајот по однос на оваа точка.

Повелете.

**ИРЕНА СТЕРЈОВСКА -ЛОКВЕНЕЦ:**

Благодарам Претседателе. Почитувани колеги советници, директори и претставници на јавните претпријатија, добар ден. Комисијата за финансирање и буџет, на 30.05.2023 година одржа седница каде што на дневен ред беше разгледана и предлог -Одлука за определување на максимален износ за доделување на поединечна субвенција или надомест на дел од трошоци на граѓани на подрачјето на општина Прилеп за купување на велосипеди за 2023 година. Станува збор за Одлука која што и во минатото ја носиме последователно неколку години истата одлука, која што е во интерес на нашите сограѓани и е навистина позитивно прифатена од страна на истите и денес предлагаме како Комисија за финансирање и буџет со 5 гласови ЗА, Советот да ја усвои оваа одлука.

Благодарам.

**ДЕЈАН ПРОДАНОСКИ:**

Ви Благодарам. Отворам претрес по однос на оваа точка.

Дали некој бара збор?

Повелете.

**МЕТОДИЈА КОСТОСКИ:**

Благодарам Претседателе. Ова повеќе би било мое, еден вид на процедурално обраќање, за еден проблем што постепено со време утврдуваме дека се случува **сѐ** почесто, а е поврзано со оваа точка. Како советници треба да знаете дека Вашата основна задача при извршувањето на Вашите службени должности и овластувања е да постапувате во полза на јавниот интерес, но овде по се изгледа Ви победува приватниот и интересот на бизнис заедницата. Бидејќи граѓаните од Вас очекуваат чесно, фер и непристрасно однесување, од особено значење Вие, како советници е да не се вклучувате во било каква ситуација, која може да Ве доведе во состојба на фактички судир на интереси. Но исто така, наша задача како советници е да спречиме состојби на потенцијален и на т.н. видлив судир на интереси.

Согласно Законот за спречување на корупцијата и судир на интереси, судир на интереси подразбира судир меѓу јавните овластувања и должности со приватниот интерес на службените лица во кои што службеното лице има приватен интерес што влијае или може да влијае врз вршењето на неговите јавни овластувања и должности. Во случај на постапување во согласност со овие приватни интереси во состојба на судир на интереси, корумпираните лица предизвикуваат штета на други лица на општеството и во целина на целиот јавен интерес. Од долгогодишното постапување на ДКСК утврдено е дека општинските советници често пати одлучуваат во лична полза при постапување на приватен интерес, односно истиот не го пријавуваат. Во член 44, конфликт на интереси на членовите на Советот, -членот на Советот не може да учествува во процесот на одлучувањето за прашањата во кои тој или неговиот брачен другар, дете или роднина до втор степен странична линија има финансиски или друг личен интерес. Членот на Советот е должен да го информира Советот за прашањата за кои тој има финансиски или друг личен интерес.

Во електронскиот систем за јавни набавки наидовме на фирми блиски на одредени советници, некои дури и управители што имале финансиска корист од Општина Прилеп, а од друга страна како советници без да го информираат Советот за настанатиот судир на интереси си ги гласале финансиските извештаи во кои стои нивното име или фирма со што предизвикале прекршување на Законот за спречување на корупцијата и судирот на интереси и тоа во неколку членови. Истото важи и за вработените и нивни блиски во јавни претпријатија, училишта, Општината и сл. Само да знаете дека сите досегашни случаи ги работиме и редовно ги пријавуваме.

Благодарам.

**ДЕЈАН ПРОДАНОСКИ:**

Повелете г-дине Китаноски.

Од кој закон Вие сега ќе ни прочитате? Или не?... Добро.

Повелете.

**АЛЕКСАНДАР КИТАНОСКИ:**

Имајте почитување. Не Ви цитирам закони.

**ДЕЈАН ПРОДАНОСКИ:**

Ве прашав само. Не е за непочитување.

**АЛЕКСАНДАР КИТАНОСКИ:**

Без нервози. Спокојно.

**ДЕЈАН ПРОДАНОСКИ:**

Не, воопшто. Поспокојно не било никогаш.

**АЛЕКСАНДАР КИТАНОСКИ:**

Ќе дискутираме за точката која што е на дневен ред , Одлука за субвенционирање за велосипеди. На вчерашната седница на Комисијата за финансирање и буџет ја разгледавме оваа Одлука. Ние како советничка група ќе ја поддржиме истата, но сметаме дека е малку задоцнета. Значи оваа Одлука доколку беше поагилна и повредна општинската администрација требаше да ја објавиме уште пред два, три месеци, некаде од месец март, февруари, па да завршеше таа постапка до сега. Ова е малку задоцнето, ама впрочем не е и само оваа Одлука, **сѐ** во оваа зграда доцни.

И уште една друга работа, минатата година после три успешни години каде што имаше јавен повик на износ од 4 милиони денари, со кој што беа субвенционирани граѓаните за набавка на инвертори, еве повторно оваа година нема да имаме таков јавен повик. И апелирам доколку можиме еве заеднички да смогниме сили до наредната седница со ребалансот на Буџет, да се обезбедат тие 4 милиони денари со кои што 400 домаќинства во градот би искористиле субвенции од по 10.000 денари за набавка на инвертери. Средства во Буџетот има очигледно гледаме, кога можи за привремени вработувања износот да се зголеми на 21, 5 милион денари со ребалансот, со предлог ребалансот кој што го имаме, 4 милиони денари не претставуваат никаков проблем. Инаку оправданоста минатата година за недонесување на оваа одлука беше високата цена на електричната енергија, ама како што гледаме цената на електричната енергија се стабилизира на пазарот како на регулираниот, така и останатите потрошувачи и за јавните претпријатија таман е во овој момент. Во тој правец ми е дискусијата, дека оваа одлука е малку задоцнета и дека треба во наредниот период да го вратиме она што го имаше три години по ред, субвенции за инвертори кон граѓаните.

Ви благодарам.

**ДЕЈАН ПРОДАНОСКИ:**

Ви благодарам.

Дали некој друг се јавува за збор?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Одлука за определување на максимален износ за доделување на поединечна субвенција/надомест на дел од трошоци на граѓани на подрачјето на Општина Прилеп за купување на велосипеди за 2023 година?

Констатирам дека Одлуката е едногласно усвоена.

По **3тата** точка од дневниот ред:

-Одлука за давање согласност на тримесечниот извештај за финансиското работење на ЈКП "Водовод и канализација"-Прилеп за период од 01.01.2023 година до 31.03.2023 година.

Пред да отворам претрес ја повикувам Претседателката на Комисија за финансирање и буџет, г-ѓа Ирена Стерјовска -Локвенец да го поднесе извештајот по однос на оваа точка.

Повелете.

**ИРЕНА СТЕРЈОВСКА -ЛОКВЕНЕЦ:**

Благодарам Претседателе. Комисијата за финансирање и буџет, како што спомнав на одржаната седница на 30.05.2023 година на дневен ред ја разгледа и предлог -Одлуката за давање согласност на тримесечниот извештај за финансиското работење на ЈКП "Водовод и канализација"-Прилеп за период од 01.01.2023 година до 31.03.2023 година. На Комисијата присутни беа директорот на ова јавно комунално претпријатие, претставник од Секторот за финансии и буџет, на која што имаше навистина исклучително добра дискусија по однос на оваа точка и беа разгледани сите дилеми од страна на советниците кои што произлегоја на самата Комисија. Меѓутоа, како Комисија предлагаме денес Советот на Општина Прилеп да ја усвои оваа точка која што беше усвоена на Комисијата за финансирање и буџет со 3 гласови ЗА и 1 ПРОТИВ, затоа што јас како Претседателка на Комисијата за финансирање и буџет, да не произлезат понатаму одредени дилеми кај нашите советници и пошироката јавност, еве јас да потенцирам дека како Претседателка на Комисијата за финансирање и буџет, бев изземена од гласање за оваа точка. Се изземам и на оваа седница.

Благодарам.

**ДЕЈАН ПРОДАНОСКИ:**

Во благодарам. Отворам претрес.

Дали некој се јавува за збор?

Повелете г-дине Ѓорѓиоски.

**АЛЕКСАНДАР ЃОРЃИОСКИ:**

Почитуван Претседател на Совет, почитувани колеги советници, почитувани гости, почитувани претставници од јавните претпријатија.

Денес пред нас го имаме тримесечниот извештај за финансиското работење на ЈКП "Водовод и канализација". ЈКП кое што во минатото важеше за едно од најдобрите јавни комунални претпријатија. Претпријатие кое беше самостојно кое бележеше одлични финансиски резултати, кое што секогаш завршуваше во позитива. Но за жал, во последните година и пол гледаме дека и ова ЈКП, предводено од страна на Вмро- Дпмне започнува да тони и ова претпријатие за брзо време ќе стани загубар исто како и ЈКП "Комуналец" -Прилеп.

Во финансискиот извештај којшто стаса до нас од страна на ЈКП, може да забележиме дека голем дел од трошоците на ова ЈКП за ова тромесечие од 2023 година се далеку зголемени во споредба со истото тромесечие од 2022 година, а можи да кажиме дека цените на сите репроматеријали денес се далеку поефтини него што беа пред една година, односно во моментот на избивање на војната и зголемувањето на цените заради економската криза која што го зафати целиот свет. Па така дел од... ајде некои од трошоците кои што се зголемени ќе ги напоменам тука, а тоа се -конто 4015 -потрошен материјал за тековно одржување, во 2022ра биле 907 илјади денари, во 2023 година тоа конто се зголемува на скоро 1.600.000 денари. Потоа горивото за товарни возила и горивото за патнички возила кое што вкупно во 2022 година изнесувало 357.443 денари, денеска изнесува 635.216 денари, односно околу 80, 90% повеќе било потрошено во периодот во оваа 2023 година, него истиот период 2022 година. Тековно одржување, ставка 4031, од 640.665 денари во 2022ра, денеска имаме енормно зголемување на 1.434.943 денари или 130% повеќе во оваа ставка. За потоа на ставките 4034, 4134, 4135 трошоци за услуги за одржување и сервис на транспортни и патнички автомобили да се зголемат од 301.459 денари на 816.351 денар, односно повторно над 100% зголемување на трошоците. Сезонските работници, ставка 4198 од 25.892 денари се зголемуваат на енормни 934.858 денари. Тоа е зголемување огромно.

Е сега не сите трошоци растеле, има трошоци кои што се намалиле, али тоа не е благодарение на ЈКП, туку тоа е благодарение на Владата. Електричната енергија која што многу пати беше претставувана како главен проблем од страна на ЈКП за загубите кои што ги трпи, во овој квартал се намалува. Од 10.822.325 денари во 2022 година на 2.145.244 денари во истиот период 2023 година. Разликата која што денеска ја имаме во цената на струјата за само 3 месеци е 8.677.081 денар. Сето тоа благодарение на мерките кои што ги донесе Владата за намалување на цената на електричната енергија за јавните комунални претпријатија кои што работат со води. Разликата од 8 милиони денари во цената на струјата се пресликува во завршниот биланс на претпријатието од само 3,5 милиони денари, односно од загуба од 3,5 милиони денари која што лани во овој период ја имало "Водовод и канализација" во истиот период 2023та профитот на ЈКП "Водовод и канализација" е едвај 17.000 денари. 8,5 милиони денари ова јавно комунално претпријатие има заштедено благодарение на Владата и на мерките кои што беа донесени од страна на Владата. Сите други трошоци кои што се направени во овој период, а кои што се директно од јавното комунално претпријатие се зголемени. Што значи дека единствен кој што му помага на ЈКП во моментов е Владата.

Ви благодарам.

**ДЕЈАН ПРОДАНОСКИ:**

Ви благодарам. Повелете г-дине Китаноски.

**АЛЕКСАНДАР КИТАНОСКИ:**

Почитуван директор на ЈКП "Водовод и канализација", карактеристично за Вашето раководење со ова јавно претпријатие е она што во изминатите 20тина месеци го изнаслушавме, беше народски кажано кукањето по однос на високата цена на електричната енергија и барањето на поддршката од централната власт околу сметките за струја. Но и тоа помина. Добивте поддршка од централната власт за субвенционирана електрична енергија. Цената на електричната енергија во овој момент е стабилизирана. Па така, ако во првиот квартал од 2022ра година износот за потрошена електрична енергија бил 10,8 милиони денари, во овој квартал таа е 2,1 - 2,2 милиони денари. Значи тоа е некаде околу 5 пати помалку.

Од кварталниов извештај можи да ги видиме бројките кои што покажуваат драстично зголемување на непродуктивните трошоци. Немате ништо инвестирано во делот на подобрување на водоснабдувањето на граѓаните, подобрување на условите кои што ги давате. Значи омилени ставки Ви се оние кои што колегата Ѓорѓиоски ги спомна, Александар. Али за подобро да ги запамтите и Вие и ние, уште еднаш ќе ги спомнам еве. Значи трошоци за тековно одржување од 640.000 на 1.400.000. Трошоци за услуги и одржување и сервис на транспортни средства, тоа на сите директори на јавните претпријатија, сервис на возила, и вчера на Комисија истото го дискутирав им е омилена ставка. Па така, ако минатата година во овој квартал за сервис на патнички автомобили и сервис на транспортни средства се потрошиле 300.000 денари, оваа година 800.000 денари. Знам што ќе кажите, поскапи се ќе ми одговорите услугите. Ама од 300 на 800.000, дури тоа е дискутабилно.

Друго, трошоци за надомест и други примања на сезонски работници. Ај она што го направивте во јавното претпријатие околу унапредувања на вработени, ваму-таму формирање на сектори, помина тоа. Ако минатата година, тоа е конто 4198, износот бил 25.892 денари, оваа година во првиот квартал е 934.858 денари. Тоа не се сезонски вработувања, тоа се како што ни објасни Вашата колешка вработена од финансии Цвете, лица кои што се ангажирани преку Агенција за привремени вработувања. На истата Комисија вчера спомнавте дека Ви претставува проблем и зголемувањето на платите на вработените. И јас Ве запрашав, Вие имате против нешто зголемувањето на платите на вработените?... Во делот на успешно финансирање на Вашето јавно претпријатие... Зголемувањето од 2.806 денари и ова оваа година 2.175 било проблем за ликвидноста на фирмата и спомнавте дека се надевате дека крајот на оваа фискална година ќе ја завршите без добивање на субвенции од Општина Прилеп. Ако го доведите Вие "Водовод и канализација" да добива субвенции од Општина Прилеп, тоа е поразително. Катастрофа.

Околу привремениве вработувања. Провизијата што ја исплаќате кон Агенцијата "Реалност", односно или не знам која друга, можеби е таа, можеби и не е, 7%. Вие месечно исплаќате околу 3.000 денари од бруто износот само за едно склучување на договор и пријавување, одјавување на вработени. 3.000 денари. Е толку. Значи 30.000 денари бруто износ плата, околу 2.800 денари. Тоа не Ви е проблем? Или проблем Ви беше зголемувањето на платата?

Уште една друга работа. И вчера Ви спомнав. Пред две седници, од оваа говорница ни ветивте дека што сработило јавното претпријатие "Водовод и канализација" во периодот на Вашето менаџирање во овие 20тина месеци. Не знам дали на оваа седница сте подготвени да кажите што сработивте во изминатиов период, но гледајќи ја завршната сметка на претходните седници од минатата година и од овој квартален извештај, не гледам дека имате нешто конкретно инвестирано во подобрување на водоснабдувањето. Во изминатиов период освен тоа што се жалевте на високата цена на струја... Ве видовме на затекнатиот проект "Пашоски Ливади" и се појавивте на тој настан со фамозниот ладен асфалт.

Во делот на модернизација и на она што го затекнавте ме интересира дали го користите ГИС катастарот во ова јавно претпријатие, бидејќи тоа е достапно и е промовирано уште како обезбедена апаратура, обезбедени се сите потребни средства за негово функционирање од 2019 година. Колкав дел на постоечката мрежа е внесен во тој систем и Вие што направивте во овој период за зголемување на податоците во тој ГИС катастар, односно за внесување во тој систем. Ве замолувам да поработите во овој период и на таа проблематика, па така граѓаните на Прилеп ќе имаат вистинско јавно претпријатие.

Ви благодарам.

**ДЕЈАН ПРОДАНОСКИ:**

Ви благодарам. Повелете.

Повелете г-дине директоре.

**ИГОР ГУЛАБОСКИ -Директор на ЈКП "Водовод и канализација":**

Добар ден почитуван Претседателе, почитувани советници. Ги слушнав еве повеќе прашања, јас мислам дека ги запамтив сите. Доколку некое пропуштам, ќе ме потсетите ќе Ви одговорам на сите прашања. Можи нема со ред да ги одговарам, така не ги запишав, но ќе одиме со детални одговори на Вашите детални прашања.

Прво некои констатации ќе дадам од тоа што го слушав и после преминувам со одговори. Некако Александар милуваш, тоа вчера и на Комисија го видов, да кажуваш спомнувавте струјата, спомнувавте струјата и така то нон стоп, не знам до неповрат изгледа ќе го повторуваме. Еднаш треба да го дефинираме да заклучиме дека сме сите во право и да не го дискутираме. Струјата да, 5 месеци беше субвенционирана од изгласани на Влада 6 месеци. И Вие кажувате ни излезе во пресрет за 5 месеци. 13 други месеци ги заборавате. 13 други месеци. Да дефинираме еднаш, од оваа седница кои точно со месеци, со датуми кажувам. Значи претходно од месец ноември 2021 година до месец декември 2022 година електричната енергија беше со покачена цена. Точно. Втор пат ти кажувам, само 5 месеци субвенционирана. Прво да го разграничиме нештово, оти цело време ланската година се спомнуваше електричната енергија и треба да дефинираме дека ова е вистината. Дека 13 месеци ние плативме приближно 40 милиони денари, прво то да дефинираме овдека еднаш дека е така. Да не играме на секоја седница таа струја да ја спомнуваме. И мислам дека ќе се согласиш со тоа.

Одиме со ГИС системот. Еве од назад ќе се вратам со прашањата. Внесување податоци во ГИС системот, обележување на профил и материјал на постојна инсталација, 33% внесени од вкупно водоводни линии во град Прилеп. Точна бројка еве ти. 33%. Во период, запиши слободно, во период од 01.01.2023 до период 31.05.2023, до ден денес значи, Одделение подготвка, развој и инвестиција.

Ајде да одиме по контата од двајцата советници што ги поставивте. Точно струјата ја гледаме, нема што да... за тоа си е извештајот. Струјата заштедила со ова субвенционирање за овие 3 месеци, од 10 милиони на 2 милиони и нешто. Така е. Одиме конто по конто. Зошто трошоците се зголемени, а лани во тромесечието беа толку. Материјали и средства за... потрошени материјали на тековно одржување. Точно, лани 907, сега 1.580.000, бројкиве да не ги повторувам, сите ги имате пред Вас. Зошто е така. Лани при таа... пак мораме да го користиме овој збор, неколку пати во моите говори ќе биди, не сакам да бидам досаден, но тоа е вистинскиот одговор за да Ви го дадам. Лани пред тие енормни суми на струја никогаш и самите раководители кои што ги начекав и **сѐ уште**  се истите раководители, не е никој променет. Самите од требовањата нивни, кои што ги прават заедно со магационерот кога ќе дојдат кај мене можеле да си дозволат во тој квартален период да порачаат толку колку што гледаат дека одделуваме пари за струјата. Крателе. Оваа година е субвенционирана струјата и вчера на седница добро ти одговорив, еве втор пат ќе ти кажам и на сите нормално да слушнат, потрошен материјал за тековно одржување, ние не го потрошивме материјалот за овие три месеци. Ова е потрошен материјал за тековно одржување, материјалот е тука, кој се искористи, се искористи, кој не, тука е. А тековно, мислам нормално подоцна ќе Ви одговорам што е сработено од тој материјал што е набавен. Конто 4131 -трошок за тековно одржување. Еве картици од финансии, Цене е со мене, ми ги даде, јас ќе Ви ги образложам, да не се шетаме. Ќе почнам, само Александар вчера ги слушна, еве ќе почнам по ред, извини Александар ќе ги слушниш по втор пат одговориве. За жал, не обвинувам никој, не сакам да бидам сфатен погрешно во одговорот. Но мора да биди одговорот таков каков што е. Прочистителната станица од кога почна да функционира била нормално нова, функционирало **сѐ** како што треба и едноставно менаџерскиот тим во тој период одлучува помалку во нејзе да инвестира и вложува. Раководителот и сегашниот и тогашниот, еден ист е и не е променет. После толку период почнува веќе да бара требовање за самото функционирање на Пречистителната станица. Тоа требаше да се случи уште од ланска година. Разговарано е на состанок и одлучено е веќе крајно време е, крајна година да почни да се иннвестира и во таа Прочистителна станица, која што години уназад не била... апсолутно во нејзе ништо не било чепнато, да речам. Имам јас извештај и што е сработено околу парите кои што се трошоци за тековно одржување, потрошени во самата Прочистителна станица. Еве од јануари, ќе одиме месец по месец, за сите месеци ми напишал еден извештај раководителот добар и вака вика- извршена е замена на пумпа, никогаш не сменета. Во објект 5, образложена е малку пошироко, значи еве некако да скратувам за да не трај нештово еден саат. Значи вака си пишува многу културно -од оправдани причини заради каснење на доставен...... резервен дел, замената е извршена за да се обезбеди непречено одвивање на процесот на анаеробни дигестори. Никогаш не е чепнато. Февруари 2023 -извршено е поправка на мотори кој движи мост на примарни таложници, поправка на мотор кој движи мост со секундарен таложник, да не ги читам некако, да скратувам, бидејќи, некои, нормално... Извршени се санации на колекторски систем во котлара. Март 2023, извршена е поправка на две пумпи тие и тие во објект 17 наменети за внесување на свежа тиња во дигестори. Април 2023- отстранет дефект на мотор во движење, отстранет дефект на друг мотор во примарен таложник пет кроз... запирка еден во таложник 9.2, поправка на редуктор на мотор, поправка на мерачи на наливање на масло на компресори 2 и 4. Мај -сервисирање... Ова што го кажувам и што го читам во овие 5 месеци, уназад во 5 години не е направено, ни 10% од ова сега што го читам. Сервисирање на когенератор. Променети масла и филтри, никогаш нечепнато. Срамота. Смена на тркало на мост итн. итн. Тоа е сето кое што се користело и е требовано од тие раководители. Лабараторија -потрошени пари исто за тековно одржување. Ви кажав, не сакам да ги спомнувам имината на раководителите, не е добро овде. Истите после толку години малку сакаат да ја усовременат лабараторијата. Конечно дојдовме до нешто да порачаме Александар.

Одиме на контата, вчера дефиниравме нешто. Во текот на 2022 година зошто преку "Реалност" се толку одвоени пари за привремени вработувања. Еден совет не го кажа денеска, се кажа, само тоа не го кажа, дека -директоре Ве разбирам или не знам дали го искористивте зборот Ве разбирам, заминаја пензионери и за жал двајца и починаа, сето на нивно место беше сменето и ти кажав вчера и еве пред сите кажувам од 206 наследени во моментов имам 204 вработени. Немам ништо зголемено. Немам ништо зголемено, тоа кажува дека не го оптоварувам со превработување јавното претпријатие. Сите тие, препорака твоја беше -директоре веќе ако заслужуваат вработи ги итн. Ти кажав пополека сите се вработени и веќе тој број е намален. Веќе во кварталните, во другите квартални тримесечни нема да ги имате тие... Добро е, луѓето заслужуваат, си работат. И треба да си бидат постојано вработени, не е добро да ги земаат Агенциите тие проценти. Непотребни. И нештото се корегира и ќе корегира до крајот на годината. Мислам дека најдовме тука заеднички работи.

Разликата во струја, да така е Александар, затоа малку си дозволивме со моите раководители да набавиме некои материјали сега што ги образложив. Таа разлика лани што се потрошила не сме можеле ништо да купиме и за жал така. Неблагодарно е Александар Китаноски, г-дине Александар Китаноски... мене не ми смета покачувањето на платите, тие 2.000 и нешто, тие бруто идат преку 8.000 денари. Ние бруто плаќаме, не нето, што ги кажа сумите. Јас сум прв што треба да се покачат исто како и Вие. И сите мислам овде. Јас само ти образложив каде појде разликата. Две покачувања во овој квартал се начекани и плус бенифициран стаж што до лани не се трошел. Лани се изгласа и му се плаќа на вработените. Само ти кажав каде таа ралика во струја, каде се парите потрошени. Мислам дека добро ме разбравте. А ни јас, ни Вие сигурно не сме за тоа да не се покачуваат платите и да оди стандардот на горе. Тука мислам дека немаме дилема.

**ДЕЈАН ПРОДАНОСКИ:**

Ве молам привршувајте.

**ИГОР ГУЛАБОСКИ -Директор на ЈКП "Водовод и канализација":**

Ви благодарам.

**ДЕЈАН ПРОДАНОСКИ:**

Повелете.

**АЛЕКСАНДАР КИТАНОСКИ:**

Почитуван директор, одговоривте **сѐ**, ама не она нас што не интересираше. Значи не зборувавме за тековното одржување, тоа Ви се капитални инвестиции Вас? Тековно одржување, од каде беше... во Прочистителна нешто, некои пумпи дефект, дефект на некој мотор, па набавка на средства во лабараторија. Директоре, Вие како советници да ни кажите нас, што во оваа година, односно во овие 18 месеци, Вие сработивте, колку водоводна мрежа, километар, два, 100м, 200м, 500м? Колку канализациона мрежа обновивте? Што ми кажувате Вие тековно одржување, ко јас дома чешмичка на славинчето да заменам.

**ДЕЈАН ПРОДАНОСКИ:**

Ве молам од место.

**АЛЕКСАНДАР КИТАНОСКИ:**

Трпение директоре.

**ДЕЈАН ПРОДАНОСКИ:**

Ве молам. Ве молам од место не дофрлајте.

**АЛЕКСАНДАР КИТАНОСКИ:**

И во делот на Прочистителната станица. Прочистителната станица во изминатите години функционираше. Нормално дека треба. Не работеше? Сега дојдовте Вие со овие сервисирања таму, со промена на пумпи, мотори и одма ја оспособивте? Нормално дека ќе дојди сервисен период. Добро ќе беше ако слушнев од Вас тој метанот како енергенс којшто го употребувате и сега како електрична енергија... Да го зголемевте тој капацитет, тоа производство на електрична енергија. Така ќе бевте успешен директор. Да слушневме дека "Водовод" замени 3км во оваа година, 4км водоводна мрежа. Канализациона мрежа.

И уште една друга работа. Се жалите за тешката финансиска состојба во изминатата година. Одговорете ми дали во периодот во јуни минатата година, кога имавте набавка за "скада систем"од 7 милиони денари Ви беше тој неопходен во таа година на тешка финансиска криза или очигледно требаше исто таа набавка да ја добие Вашата омилена фирма со која што соработувате долг период.

Ви благодарам.

**ДЕЈАН ПРОДАНОСКИ:**

Ви благодарам.

Повелете дополнително.

**ИГОР ГУЛАБОСКИ -Директор на ЈКП "Водовод и канализација":**

Ајде пак од Прочистителна. Оти Александар овдека не идиш гласно да кажиш дека функционирала добро Прочистителната и од ко дојдов јас прв пат се произведи електрична енергија? Ако функционирала добро, зошто не произведиле? Не произведиле така? Да бидиме чисти. Не произведиле пред јас да дојдам. Да расчистиме. А ти сега претходно кажа дека таа функционирала супер итн. Не функционирал системот. Ако функционирал, 100%, не функционирал, очигледно при толку инвестиции јас што ги направив и дојдов до прв пат, дојдов еве ти извештај колку е направено. Произведени во 2022 година 97.222 кв/часови. До ден денеска произведени 69.300. За нештово да дојди прв пат во 2022 и прв пат во 2023, значи нешто во нејзе требало да се вложи. Да се направи. Таложникот преку Пелагониски не се прави за... не се одлучи да се одбери како проект за бадијала. За подобрување на таа Прочистителна станица, која што може да произведува метан и еве произведува. И од метанот нормално добиваме електрична енергија.

Од прашањата што ги заборавив, милуваш да слушниш. Еве и со бројки да слушниш. Во таа тешка година како сме поминале, еве гласно и јасно со бројки премногу бројки, ситни, но јас сумарно ќе Ви ги кажам Александар за да ги слушните.

**ДЕЈАН ПРОДАНОСКИ:**

Ве молам.

**ИГОР ГУЛАБОСКИ -Директор на ЈКП** **"Водовод и канализација":**

Реконструкција на водоводна и канализациона инсталација 2022 година зборувам, 2.599,04 метри. Значи тука се улици, "Поводеница", "Кочо Рацин", "Аднан Шабаноски", "Орде Чопела", 13 улици да не ги набројувам. Значи уште еднаш 2.599 во таква година со такви пари во водовод и канализација што никогаш не бил. И плус на друго ливче, извинете, 2.750 метри вкупно водовод и канализација во 2022 година.

...Можи да зборувам Александар? За да ме слушате?

**ДЕЈАН ПРОДАНОСКИ:**

Ве молам обраќајте се кон советниците на ниво...

**ИГОР ГУЛАБОСКИ -Директор на ЈКП "Водовод и канализација":**

Јас се извинувам.

**ДЕЈАН ПРОДАНОСКИ:**

Да, да. Реагирам. Ве молам.

**ИГОР ГУЛАБОСКИ -Директор на ЈКП "Водовод и канализација":**

Кварталов, парцијален преглед на работа во Одделение на одржување, вкупен број на интервенции 565 во овој период од Нова година до сега. 565 значи дефекти што Вие мислите, барем така кажавте, не знам дали мислите, дека не се работи. Значи во просек некаде приближно ланска година 2022ра имало околу приближно значи 6 дефекти кои што се од 5 до 6 дефекти кои што се отклонуваат во текот на еден ден. Од одржување тоа беше.

Канализација. Еве некои бројки. Имам многу бројки. Можиме да седниме да ги читаме сите. Интервенции со цистерни 1.881 интервенција во текот на 2022 година. До сега до моментов во новава година 503. Интервенции со големи цистерни 1.000. До периодов 283. Санирање на фекални канализации, на атмосферски канализации, ланска година вкупно 47, досега 15. Санација на сливници, санација на капак од шахти сливници, ревизорски шахти, чистење на сливници, чистење на шахти, чистење на таложници. Сето тоа можам да Ви го кажувам што ми рековте што е сработено во 2022ра и што е 2023? А во метража ете конкретно Ви одговорив тоа прашање што од минатата седница Ви го должам.

**ДЕЈАН ПРОДАНОСКИ:**

Ви благодарам. Повелете. Ти беше за збор.

**МЕТОДИЈА КОСТОСКИ:**

Ви благодарам. Што се случува во ова јавно претпријатие? Покрај минатогодишната рекордна загуба од 8 милиони денари, првогодишниот финансиски извештај со загубата не Ви е објавен јавно на Вашата веб страна, пошто излегува дека нешто се прикрива. Во материјалите што ни ги имавте пратено на е-маил преку Советот пред неколку седници, не постојат, затоа што се... времето за чување е завршено преку we transfer и затоа би Ве замолил друг пат да најдите друг канал како би ние имале цело време увид во овие материјали. Исто во Службениот гласник на Општина Прилеп стои само Одлуката за Општината, но не се ставени материјалите со што Ве прашувам директори дали е ова сето од организиран начин на прикривање на докази. Тоа прво. Дали некаде воопшто е јавно објавен годишниот финансиски извештај за 2022 од "Водовод и канализација"? Затоа што барав, не можев навистина никаде да го најдам. Не постои моментално во јавноста.

Затоа што ме оневозможувате непречено да ја вршам функцијата дадена од народот, сега јавно ќе прочитам само еден дел од ставките и средствата потрошени по истите за период од првите три месеци на годинава. 60.000 денари трошоци за интернет, 120.000 денари за мобилни телефони, 20.000 останати трошоци за телекомуникациски услуги или грубо речено сметката за телефони, интернет во претпријатието Ви е просечно 67.000 денари месечно. Над 160.000 за адвокати, 400.000 за нотари, а имате и нешто ситно и за извршители. 1.000.000 денари трошоци за надомест и други примања на сезонски работници што мислам дека е премногу ова. Треба детално да го разгледаме што се случува. 42.000 трошоци за службени патувања во земјава и дополнително 30.000 трошоци за ноќевања на службени патувања во земјава. А имате личен шофер. Спијајте во кола ако сте толку спанко. Од друга страна пак трошите 40.000 денари за кафе кујна. Тоа се 50кг кафе месечно, 12.500 кафина за во месецот. Па ги преоптоваривте кафекуварките. Имајте малку милост. По 20 кафина дневно за секој вработен. 75.000 денари трошоци за празници и одбележување. Не знам што одбележувате, дали можеби денот на канализацијата или Светскиот ден на наплата на услуги што не ги нудите? Година на рекордна загуба... кои се прославиве?

Во една моја ненајавена посета, самиот бев сведок како внатре на вториот спрат во еден од поголемите канцеларии во работно време се организира роденденска забава на една тогаш Ваша нововработена. Честење од прва рака за прва плата за успешно завршена работа или можеби славевте за финансиската дупка без дно? Од Вас директоре очекувам дека ќе си дадете оставка, па затоа еве ја повикувам ценетата колешка Ирена Стерјовска -Локвенец во својство на советник, заменик Градоначалник, претходно таму вработена преку Приватна агенција за вработување, во време кога се спремаше огласот за нејзино вработување и сегашен советник за односи со јавноста во ова претпријатие да им објасни на јавноста, пошто тоа и е нели работа. Од каде вакви бројки во извештајот?

Ви благодарам.

**ДЕЈАН ПРОДАНОСКИ:**

Ви благодарам. Повелете ако имате одговор.

**ИГОР ГУЛАБОСКИ -Директор на ЈКП "Водовод и канализација":**

Почитуван советник, убаво кажувате потрошени средства, порачано кафе, сокови за во канцеларија за гости. Не го гледаме другото конто, нема како претходните директори, по 160, 170, 180, 200.000 трошок за по ресторани, кафани. Нормално тука идат луѓето, за жал, малку скромно... Гости и Вие да дојдите сигурно и поканети сте и лично и **сѐ** тука се врши нештото. Тука. Не одиме по кафани, малку штедиме. Тоа мислам дека треба да го разберете. Таа фактура е 8ми Март. Од финансии, тоа што е салдото што ми кажавте, тоа е нормално цвеќина.

И една единствено, еден трошок од 30.000 денари, да не го барам контото, тоа беше Здружението АТКОМ, заедно со Министерката за животна средина. Прв пат во година и пол бевме поканети во Струга, присуствувавме на дводневен семинар, којшто можам да се пофалам дека вроди со еден проект, после 15 години во град Прилеп и во, без навреда на националностите, во македонски град. Тоа е известување кое што некни ми пристигна, а тоа е плод на тоа нешто што бевме таму што потрошивме 30.000 денари, сега ќе добиеме од Министерството 7.000.000 денари. Канал, еден од каналите во градов којшто треба да биди затворен и конечно по втор пат ќе повторам да слушнат сите советници, затоа што не го знаат, после 15 години првпат во Прилеп тие пари се одвоени за град Прилеп. И благодарам на колешката Министерка, бидејќи сме колеги. Ме разбра тогаш, ме сфати тогаш во нештото и стварно тој проект конечно ќе дојди за брзо време во градов. Тоа беше раководители што беа поканети, тој трошок од 30.000 денари.

Ти благодарам.

**ДЕЈАН ПРОДАНОСКИ:**

Ви благодарам.

Повелете со реплика.

**ИРЕНА СТЕРЈОВСКА -ЛОКВЕНЕЦ:**

Благодарам Претседателе. Зедов збор кратко, затоа што бев повикана со име и презиме. А бев повикана и во јавноста со невистинити информации споделени, манипулации со што ја доведувате во заблуда целокупната прилепска јавност. Впрочем и така Вие како "Левица" функционирате и работите. Тоа веќе е познато и за нас како советници, но и за сите наши сограѓани. Е сега јас морам да споменам она што го кажавте Вие, ме повикавте, исто така и на 22.05.2023 година каде што на Вашата официјална страна "Левица" -Прилеп, имавте објавено статус со невистинити и клеветнички содржини, во кој статус неосновано ме клеветите дека јас, Ирена Стерјовска -Локвенец, како советник во Општина Прилеп сум гласала за Правилник за вработување на ЈКП "Водовод и канализација", но заборавате да го спомнете еден факт дека тој Правилник во 2022 година е носен на 15.03.2022 година, а додека јас договор имам склучено преку Агенцијата за привремени вработувања "Реалност" за определен работен однос со ЈКП "Водовод и канализација" на 22.03.2022 година, што значи во оваа ситуација Вие изнесувате клевети и ја доведувате до заблуда целата јавност и ме повикувате мене на одговорност дека сум гласала и сум направила судир на интереси како советник и вработена во ЈКП, што значи јас овдека давам аргумент дека Вие неосновано ме клеветите и поднесувате таму некои иницијативи или до Државната комисија за спречување на корупција, па стоиме на располагање на институциите да го докажиме истото со факти и аргументи. А додека за Планот за вработување на ЈКП за во 2023 година, слободно може да се види од записникот дека... кој што е донесен во август, чинам беше на 30 август 2023 година, истиот е донесен со 14 гласови ЗА, што значи јас како и на секоја Комисија за финансирање и буџет на КФБ се изземам од гласање. Така да тој став навистина Ви е неоснован за кој што јавно ме повикавте како политичка партија.

Е сега јас ќе... исто така ме повикавте во тој статус, Ваш статус дека некој имам кривични кон мене... во времето кога бев директор на ЈОУ Дом за стари лица "Киро Крстески -Платник", па јас еве Ви кажувам дека од 2015 до овој момент кон мене нема воопшто активна кривична пријава кон Ирена Стерјовска -Локвенец. Доколку имате Вие друг доказ и аргумент слободно споделете го. За тоа кој има право да поднеси кривична пријава, знаеме дека секој денеска може 100 пријави да поднесе, меѓутоа обвинителствата се тие кои што отвораат постапки, истражни постапки и тие кривични пријави кои што беа наменски поднесени од мене, знаеме зошто во тој период, беа одбивани и воопшто немаше постапки, па воопшто не ни стасаа до Основен суд -Прилеп да се разгледуваат истите. Така да, добро е, враќате на време, враќајте.

Повикувате во статуси и денес ме повикувате како вработена во ЈКП да дадам одговори за загубата која што е предизвикана во 2022 година на ова јавно претпријатие. Ама чинам изгледа Вие не ме следевте како советник на претходните седници, кога, не само кога ги носевме завршните сметки на јавните комунални претпријатија, туку кога јавното комунално претпријатие беше затекнато со проблемите за кои што зборуваме за високите трошоци, енормните трошоци за сметките, фактурите за електрична енергија кои што беа предизвикани од енергетската криза со која што не добро се справи централната власт во време кога требаше да биди справено, кога ние како ЈКП, директорот пред **сѐ**, и сите други јавни комунални претпријатија бараа навремено да се реагира по овој основ, се со цел да не дојде до овие загуби. Јас чинам дека Вие како советник џабе седите во овие советнички клупи и не сте го следеле, не сте ги следеле моите говори по однос на овие точки, па денес ме повикувате да говорам за загубата во ЈКП. Ме повикавте и на 22.05. преку социјалните мрежи. Меѓутоа јас повторно ќе кажам дека загубата која што беше прикажана во 2022 година, тоа го кажува и директорот, и јас стојам како советник на Општина Прилеп кој што ги разгледува детално документите кои што се доставуваат од сите јавни претпријатија, затоа што сум и дел од Комисијата за финансирање и буџет, стојам дека таа загуба која што беше прикажана од ова ЈКП е најголема ставка е причинител струјата или скапата струја која што ја плаќавме, **сѐ** до моментот до декември чинам беше директоре... можи да ми потврдите. Од кога почнавме да користиме субвенционирана сметка за струја која што беше одобрена од страна на Владата на Р.Македонија, за која што 6 месеци претходно алармиравме на секој можен начин да дојдиме до тој момент. Меѓутоа не исчекавте, не исчекаа, во декември ја дадоа таа субвенционира струја...

**ДЕЈАН ПРОДАНОСКИ:**

Ве молам привршувајте.

**ИРЕНА СТЕРЈОСКА -ЛОКВЕНЕЦ:**

...и за да се прикажи загуба за 2022 година и другите две ставки кои што ги кажа директорот, поскапените трошоци за репро материјали, платите, бенифицираниот стаж кој што го плаќа. Така да... а додека еве да се надополнам, согласно Законот за граѓанска одговорност за навреда и клевета, во делот одговорност за клевета, поточно член 8, став 1 е наведено -за клевета одговара тој што за друго лице со утврден или очевиден индентитет со намера да наштети на неговата чест и углед, пред трето лице изнесува или пронесува невистинити факти, што се штетни за неговата чест и углед, а знае или бил должен, може да знае дека се невистинити. Јас кажувам дека ќе поднесам тужба, доколку Вие јавно не се извините за сето ова што го предизвикавте кон мене како јавна личност во Општина Прилеп. Исто така...

**ДЕЈАН ПРОДАНОСКИ:**

Ве молам привршувајте.

**ИРЕНА СТЕРЈОСКА -ЛОКВЕНЕЦ:**

...па следствено на тоа, согласно Законот за граѓанска одговорност за навреда и клевета барам од Вас на официјалната страна на социјалната мрежа facebook, јавно да ги повлечете неоснованите обвиненија и...

**ДЕЈАН ПРОДАНОСКИ:**

Ај Ве молам.

**ИРЕНА СТЕРЈОСКА -ЛОКВЕНЕЦ:**

...и клевети.

**ДЕЈАН ПРОДАНОСКИ:**

Привршувајте.

**ИРЕНА СТЕРЈОСКА -ЛОКВЕНЕЦ:**

Ви благодарам.

**ДЕЈАН ПРОДАНОСКИ:**

Контра реплика, повелете.

**МЕТОДИЈА КОСТОСКИ:**

Почитувана колешке, мислевте дека ќе биде лесно оваа функција советник за односи со јавноста. Па Вие сте должна према јавноста. Мене можеби сте ми објасниле овде, но јас Ве повикав да и објасните на јавноста околу загубата. Еве ако има некое недоразбирање или некои индиции за клевета како што кажувате не е проблем да ги разгледаме фактиве и ние немаме против за тоа да се извиниме. И би се извиниле ако сте навистина во право. Само сакав да Ве прашам јас за овој дел околу гласањето на Планот за вработување. Дали во член 44 од Законот за локална самоуправа во членот 2 вика -членот на Советот е должен да го информира Советот за прашањата за кои тој има финансиски или друг личен интерес. Вие бевте должна да излезете овде на говорница и да кажете пред да биди гласањето. А не да ми кажувате дека 14 гласале, 14 пак од кај знаеме можи јас сум бил ЗА, можи некој друг бил ПРОТИВ. Значи истово ова го повторувам за сите да знаете во случај ако имате конфликт на интереси, треба јавно пред гласањето да излезете на говорница и да кажите како што беше пракса... на почетокот Мариновски добро ја почна праксата каде што ни укажуваше на сите пред самото гласање, дека има конфликт на интереси по одредени прашања. Подоцна и јас ја продолжив праксата, но гледам дека во последно време тоа се занемарува. Но да знаете дека членот од Законот е јасен, тука, за сите советници тоа значи.

Ви благодарам.

**ДЕЈАН ПРОДАНОСКИ:**

Ви благодарам. Повелете г-дине Андреески.

За збор се јавувате или...? Не. Повелете.

**ДАРКО АНДРЕЕСКИ:**

Почитувани, не мислев да се јавам за збор ама бев мотивиран од изнесеното од колегите советници. Тие изнесоја според нив страшни податоци за тромесечниот извештај, а за мене најстрашен податок е податокот од ставка 4017 -потрешена вода од Студенчица. Па така, ако во 2022 година за потрошена вода од Студенчица биле исплатени 4.583.488 денари, во 2023 година за истото тромесечие, првото, се исплатени 4.192.582 денари. Што значи ова? Тоа значи дека прилепчани потрошиле 10% помалку вода споредбено со претходната година. И по кажување на самиот директор вчера на Комисијата, бројот на корисници се намалува. Тоа што значи? Дека Прилеп за жал е град којшто се исселува. Нашите граѓани го напуштаат градот и тоа е далеку од онаа максима која што **сѐ уште** е актуелна - За живот во Македонија, за жал.

**ДЕЈАН ПРОДАНОСКИ:**

Ви благодарам.

Дали некој друг се јавува за збор?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Одлука за определување на максимален износ за доделување на...

Се извинувам.

Кој е "ЗА" усвојување на Одлука за давање согласност на тримесечниот извештај за финансиското работење на ЈКП "Водовод и канализација"-Прилеп за период од 01.01.2023 година до 31.03.2023 година?

Дали е некој "ПРОТИВ"? "ВОЗДРЖАНИ"?

Констатирам дека со 14 ЗА, 9 гласови ПРОТИВ и 1 глас ВОЗДРЖАН, Одлуката е усвоена.

По **4тата** точка од дневниот ред:

-Одлука за давање согласност на тримесечниот извештај за финансиското работење на ЈКП "Комуналец" -Прилеп, за период од 01.01.2023 година до 31.03.2023 година.

Пред да отворам претрес ја повикувам Претседателката на Комисија за финансирање и буџет, г-ѓа Ирена Стерјовска -Локвенец да го поднесе извештајот по однос на овие точки.

Повелете г-ѓо Стерјовска -Локвенец со извештајот.

**ИРЕНА СТЕРЈОВСКА -ЛОКВЕНЕЦ:**

Благодарам Претседателе. Комисијата за финансирање и буџет на одржаната седница на 30.05.2023 година, како што спомнав и претходно ја разгледа и предлог -Одлуката за давање согласност на тримесечниот извештај за финансиското работење на ЈКП "Комуналец" -Прилеп, за период од 01.01.2023 година до 31.03.2023 година. На Комисијата присутни беа директорот на ова ЈКП, како и претставник на Секторот за финансии од истото претпријатие, кои што навистина детално го образложија овој тримесечен извештај и за моменталната состојба во која што се најдува ова претпријатие. Истата точка предлагаме да се усвои денеска со 4 гласови ЗА и 1 ПРОТИВ.

Благодарам.

**ДЕЈАН ПРОДАНОСКИ:**

Ви благодарам.

Отворам претрес, дали некој се јавува за збор по однос на ова прашање?

Повелете г-дине Ѓорѓиоски.

**АЛЕКСАНДАР ЃОРЃИОСКИ:**

Почитувани, пред нас ја имаме анализата на приходите и трошоците за првиот квартал за 2023 година за ЈКП "Комуналец" -Прилеп. Претпријатие за кое што треба да кажиме дека го доби најголемото зголемување на сметки во историјата на град Прилеп, односно граѓаните на град Прилеп благодарение на локалната власт на Вмро -Дпмне, денеска плаќаат 80% поголеми сметки за услугите на "Комуналец" -Прилеп, кои што освен тие, никој друг не ги гледа.

Најпрво ќе започнам со анализа на приходите и трошоците на ЈКП, каде што можи да видиме, исто како и во ЈКП "Водовод и канализација" дека имаме некој си огромни зголемувања на дел од контата кои што се во ова претпријатие. Како дел кои што би ги издвоиле, би била потрошената нафта, која што за истиот период 2022 година изнесувала 1.966.000 денари, а за истиот период оваа година изнесува 2.565.000 денари. Зголемување од некој си 30%.

Омиленото конто на ЈКП "Комуналец" -Прилеп, односно резервните делови. Од 720.532 денари денеска имаме зголемување на 1.663.612 денари. 120% повеќе за резервни делови потрошило ЈКП "Комуналец" -Прилеп за истиот период оваа година во споредба со тој период 2022 година. Колку... толку се расипувале камионите 2023та?... Не можам да сфатам. Репрезентација. Од 62.467 денари на 245.195 денари или 400% зголемување на ова конто.

И она за кое што јас го гледам единственото образложение зошто 80% беа зголемени трошоците на ЈКП "Комуналец" - Прилеп, се привремените вработувања. 1.239.406 денари биле потрошени за привремени вработувања во 2022 година во првото тромесечие, за на истото тромесечие 2023 година бидат потрошени 4.137.478 денари. 4 пати повеќе се потрошени за истиот период оваа година, привремени вработувања, отколку истите што биле потрошени во 2022 година.

Единствено нешто кое што и тука е намалено е електричната енергија, односно за 3 пати помалку била потрошена електрична енергија од страна на ЈКП. Сите други трошоци во ова ЈКП, исто како и во "Водовод" се зголемени. Но проблемите на ЈКП не се само во зголемените трошоци, не е само во зголемената цена на нивните услуги кои што тие ги пружат до нас граѓаните на општина Прилеп, туку во неработењето. Бидејќи ги разгледуваме, ајде да речам нивниот извештај за првото тромесечие за 2023, треба да прокоментираме и што "Комуналец" -Прилеп сработи во тоа тромесечие.

Градот изгледа на тундра. Вчера на мојот facebook профил поставив фотографии како изгледа речното корито на Градската река во Прилеп на вчерашниот ден. Тревите кои што се во речното корито го надминуваат и ѕидовите од речното корито, односно тие се поголеми од 2 метри. Едно дрво не е насадено на територија на општина Прилеп. Еден нов парк не е направен на територија на Општина Прилеп. Хортикултурно, Прилеп не е разубавен една година и повеќе. Проектот - Нови авантури, нови можности, кои што ние како граѓани, ние како општина Прилеп имаме обврска да го чуваме, денеска се најдува во повеќе од очајно издание. ЈКП само ги зголеми цените за 80%, а за 80% можи да речиме дека ја намали нивната ефикасност.

Ви благодарам.

**ДЕЈАН ПРОДАНОСКИ:**

Ви благодарам. Повелете.

**РУБИНЧО АБРАШОСКИ -Директор на ЈКП "Комуналец":**

Добар ден почитувани присутни. Ќе почнам да одговарам како што почнавме по реден број 1 -нафта. Ланска година, првиот квартал, сме имале помалку возила, две. Со новата цистерна почнавме да периме, бидејќи дозволуваа временските услови порано. Во овој период бидејќи дозволуваа временските услови чистевме диви депонии. Не дека не го забележувате, Ваше е да критикувате, а се има причина и последица.

Резервни делови, цената на резервните делови е повисока од лани. Меѓутоа, ние од 70 возила имаме 63 стари возила, кои да не речам секојдневно се расипуваат. Вчера и на Вашиот член на Комисијата за финансирање и буџет му кажав дека пред две недели имавме тежок дефект на возило, некој несовесен граѓанин фрлил камен огромен во контијнер од метар кубен и го оштети камионот. Неговата поправка чини многу повеќе.

Одам понатаму. За репрезентација. Точно е дека ставката е повисока. Меѓутоа и ќе Ви кажам зошто. Во ставката репрезентација се исплатија, бидејќи синдикатите наши два немаа пари, новогодишни колетчина за оние вработени кои имаат дечиња. Исто така, тука се исплати исто, бидејќи немаа пари и за 8ми Март - празникот на жената.

Четврта точка -Агенција за времени вработувања. 2022 година сме имале 23, оваа година 45 времени вработувања. Бројот на вработени е намален за 10 од лани. Меѓутоа сето влезе со зголемувањето на платата. Петта точка. Спомнавте за речното корито. Сигурно Вие не живеете во Сахара или во Намибија, каде што нема врнежливи денови и ако заврни дожд го прославуваат тој ден во наредните 100 години. Еве сега да излезиме врни дожд. Дали можат вработени да влезат да работат? За да излезиме и да кажуваме многу е лесно, ама фактите друго кажуваат.

Нови паркови. Го преработивме целосно Музичкиот парк Врбеско маало. Работиме на рехабилитација на паркот, нормално, бидејќи беа запуштени, Тапани. Ќе продолжиме и понатаму. Во наредниов период е градежна сезона ќе ги сработиме ние тие работи. Хортикултурно разубавување. Не по наша вина, не доставуваа, оние кои го имаа тендерот не доставуваа навреме материјал, моравме да му го раскиниме тендерот. И сега имаме нов тендер кој заврши и во наредниов период ќе има хортикултурно разубавување. Сите овие причини се за таквото работење на "Комуналец".

А инаку причината и последицата ја знаете многу добро кај е. Намален број на вработени, ама вдомување кажувате неработење. Не. Има зголемен обем на работа. Втора смена. И нафтата и тука е, и лани и годинава. Втора смена немаше до пред моето назначување на подигање на улични контејнери. Сега има втора смена. Тоа продуцира трошоци. Да ги знајте. Има причини и последици... е ова се работите. Резервните делови знам кај чепкате, кога имате 63 стари возила, е мора да ги сервисирате. Контејнерите мора да се подигнат, бидејќи ќе има реакција на неподигнати контејнери. И јас Ви гарантирам и на еден претходен ваков состанок, седница, Ви реков, и да поминиме и во 12 на полноќ, можеби еден контејнер ќе биде преполнет во градов... Нема да биди запуштен градов. За речното корито нема што да се прави. Еве... врни. Ние не можиме во наредните 2-3 дена да ги внесиме работниците... да работат.

Градските гробишта не чека голем празник. Не знам за Вас. За мене и за поголемиот дел прилепчани многу значаен, бидејќи времето не дозволува и оној неврнежлив период го користиме за да се средат градските гобишта. За 5-7 неврнежливи денови и Градската река ќе ја средиме. Никогаш не можело да се сработи така. Да се земи факторот време. Ние работиме под отворено небо, не работиме во канцеларија. Нашата работа е 90% теренска. Така да... сакав само да Ви образложам, а не е правдање.

Ви благодарам.

**ДЕЈАН ПРОДАНОСКИ:**

Ви благодарам. Дали некој друг се јавува за збор?

Повелете.

**МЕТОДИЈА КОСТОСКИ:**

Почитуван директоре и кај Вас ситуацијава според мене не е ништо порозово. И кај Вас мислам дека се насобрани работи, но добро, имавте Вие и од претходно што Ви беа насобрани кога го наследивте мандатот, но во последно време мислам дека граѓаните најмногу реагираат заради очајната ситуација на маалските спортски терени на кои нема никакво известување за нивната неисправност и нефункционалност. Не се правилно заградени, а децата ги користат. Имаме пријави за настанати повреди кај нив, токму од Вашата негрижа и очекуваме на купот од досегашните тужби што веќе ги имате ги имате по секакви основи да се додадат и нови од повредени деца како шлаг на тортата, за жал.

Но, ајде да не биди **сѐ** така црно, еве малку и да... некоја позитивна информација каде не се трошело, па Вие проценете колку е тоа позитивна. 0 денари за заштитна облека и обувки ХТЗ. Па и нема реално потреба ако разгледате, кога луѓето сами си идат со домашни приватни алишта на работа и зошто би вложувале во ова. Само 3.741 денар потрошени материјали за градежната група, па Ве прашувам да не граделе кула од карти? За 3 месеци материјали за градежната група 3.741. Тоа го прочитав во извештајот, затоа не ми беше точно јасно за што точно се овие пари наменети, затоа и Ве прашувам. 0 денари потрошени за колца на контејнери, па во ред е не мора да ги креваме, не мора да ги тркаламе, можи и така директно да ги собериме со камионот. 0 денари за сертификат токен, па и онака нема електронски систем за евиденција кој кога дошол и кога си заминал од работа, па им одговара и на сите вработени. Кај приходите, приходи од работна рака 0 денари во 3 месеци тоа е добро. Не сте чепнале ништо на страна. Приходи од услуги со трактор 600 денари за 3 месеци. Овде имаме информација дека тракторите сепак работат, но не се плаќа затоа што кога одат кај партиски послушници или кај роднини не им се наплаќа и Ве молам и за ова, како е можно услуги од трактор за 3 месеци само 600 денари сте наплатиле. Дали ова јас сум грешка или не го разбирам точно извештајот? Приходи од камати од банки за 3 месеци вкупно 2 денари. За сите три месеци, по Вас, не вреди да се штеди, трошете тековно како што стасуваат одма, без проблеми. И секако за сето ова мора да се почестите на наша сметка, трошоци за репрезентации 140.000 и трошоци за репрезентација и ова 85, не знам што е ова точно. Или вкупно за 3 месеци за честење по луѓе и јас како што го викам мало поткупче, сте платиле 225.000 за 3 месеци, викате тоа со колетчината, едно – друго, но народот не Ве праќа, Вие не сте дедо Мраз, Вие првенствено треба Вашата функција да ја извршувате па после како награда за сработеното да ги почестите и граѓаните.

Е сега, нешто и сте вложиле. Пример сте вложиле 500.000 трошоци за судски пресуди и адвокати. Значи мора и нешто и да се инвестира. Имаме и некое прашање, затоа Ве молам само запишете, 3 се на основа на ова. Кратко, не барам нешто подетално да ми објаснувате. Што е оваа сметка, конто картица? Закупнини за метачи војне 61.000. Ова не ми е јасно со војне... Второ, број на вработени преку приватна Агенција за вработување, претходната година во истиот период 1,2 милиони денари, оваа година 4, 1 милион денари, за 3,5 пати е зголем бројот на партиските војници што ќе Ве гласаат или нешто друго е во прашање? Не ми беше јасно, затоа барам да ми објасните. И каква е моменталната состојба со Терминал ДООЕЛ, затоа што не добиваме никакви финансиски извештаи од таму, не добива ни Управниот одбор. Има ли Надзорен, Управен одбор? Тоа фирма е? Должи некому? Значи во тој правец моментална состојба со Терминал ДООЕЛ.

Ви благодарам.

**ДЕЈАН ПРОДАНОСКИ:**

Ви благодарам. Повелете со одговор.

**РУБИНЧО АБРАШОСКИ -Директор на ЈКП "Комуналец":**

Ајде ќе почнам, спортски терени. 90% сменети спортски терени. Последно можи да видите на ул. "Мице Козар", три детски игралишта, денеска се мести оградата, утре ја нема. И кажете еден маалски парк со исклучок на делов Под Кули, каде не е појдено. Ако ме пратевте, јас кажав дека ги рехабилитираме и обновуваме постоечките. ХТЗ опрема, тендерот беше завршен. Во наредниов квартал, да не речите дека има многу за ХТЗ опрема. Сакам да знајте. Градежна група, 500 денари. Само паркот што се обновуваше потпорниот ѕид во Врбеско Маало чини барем 3 вреќи цименто. Многу повеќе од тие 500 денари. Колца на контејнери, сменети се. Секојдневно се менуваат, меѓутоа од претходниот тендер биле на залиха. Инаку не се ич евтини. Рековте за тракторите. Никој не оди нити по роднини, нити по пријатели. Ниту па можиме да му наметниме на граѓаните, ако сакаат услуга, тие се јавуваат и порачуваат. Претежно контејнери. Видете ја и таа ставка. Колку на пример е таму? Спомнавте објекти. Тие се сите оние истурени одделенија на "Комуналец" низ градот. Имаме повеќе. Од "Точила", од "5та Прилепска бригада", имаме "Центар", имаме "Вишне", сето тоа чини.

Рековте за Терминалот. Терминалот, за жал пак ќе речам денеска ја пуштија платата за март месец. Не е ништо скриено. Тешко работат. 4 плати беа минус, дојдоја на 1 минус да бидат. Со работа, со труд. Ситуацијата беше така затекната. Се чутеше цело време, ама ништо ние не работиме и дојдоја да ни кажуваат неработниците.

Е сега сакам да кажам за тие што критикуваат. Кога ќе се смени власта и кога ќе ја начекате Општината со повеќе од 5 милиони долг и кога Општината ќе врати повеќе од 2 милиони долг, кога ќе затекнете партизирана администрација. Не велам работници. Работници не ни бараа. Можи да има и дел од тврдењето на советникот Александар Ѓорѓиоски. За неработници правам муабет со чест на исклучоци. Е ова е сето сликата вистинска на Локалната самоуправа, а не дека не се работи. Ако не сработиш претходно и при составување на Буџет, знаеме како се составува Буџетот. Или ваму се паметните, ваму се непаметните и не знаат да работат. Ние многу повеќе можиме да работиме, само со ограничени средства и буџети располагаме. Толку.

**ДЕЈАН ПРОДАНОСКИ:**

Ви благодарам. Повелете господине.

Се извинувам, повелете контра реплика имате право.

Се извинувам.

**МЕТОДИЈА КОСТОСКИ:**

Задоволен сум воглавно од одговорот. Реално ги разјаснитве некои работи, освен ова не ми е толку чисто како што треба. Во приходи од услуги со трактор 600 денари приходи за 3 месеци. Па Ве молам да ми кажите колку луѓе во овој Сектор или Одделение... што е... се вработени за ова да го работат и во 3 месеци тие реално имале само една интервенција. Што прават во меѓувреме? На пример... кога не работат... ете затоа што не прикажуваат никаков резултат, а имаме податоци дека сепак тракторите работат, но не им се наплаќа.

Ви благодарам.

**ДЕЈАН ПРОДАНОСКИ:**

Ви благодарам.

Одговор, повелете.

**РУБИНЧО АБРАШОСКИ -Директор на ЈКП "Комуналец":**

Затоа секојденевно празниве контејнери од метар кубен ги превртуваме, бидејќи граѓаните го истураат материјалот во контејнерите што не е нивно место и создаваат нови диви депонии каде што и претходно немало. Е затоа е тоа токму така. Ние изнајмуваме и контејнери и за можи повисока сума, ама и поголема количина на градежен шут можат да исфрлат. Затоа е тоа нештото. Инаку знаеме што е и како е, секојдневно. И колцата се кршат најмногу тогаш. При превртување на контејнерите.

**ДЕЈАН ПРОДАНОСКИ:**

Ви благодарам.

Повелете г-дине Китаноски.

**АЛЕКСАНДАР КИТАНОСКИ:**

Почитуван директор Абрашоски, зборувате за долгови за Општина Прилеп, некој цифри таму лиферувате од 2, од 5 милиони евра, па за тешка состојба во изминатиов период. Почитуваниот Градоначалник откако стапи на мандат па заклучно со првиот квартал потроши 28 милиони евра. 2км асфалт не асфалтира. Немојте Ве молам за бројки и за трошење на средства и за пари. Вие 67% заедно со советничкото мнозинство донесовте одлука на Совет, им ги зголемивте сметките на граѓаните за комунални услуги. Ги подобривте услугите? Денеска имаме подобар, поубав, почист Прилеп од пред една година, година и пол? Амазон е "Ѓогдере". Проектот, не му одговоривте на колегата не знам Ѓорѓиоски, -Нови анатури, нови можности, има Општина Прилеп 8 години обврска да го одржува. Имате таму ангажирано чуварска служба? Се грижи некој за тој проект? Видете како изгледа сега. Жално е. Игралиштето спортско во населба Рид, кај старото училиште. Дајте да видиме како изгледа. Ништо не е подобро. Ништо не е подобро. Само граѓаните плаќаат повисоки сметки. Толку од Вашето успешно раководење со оваа фирма.

Ви благодарам.

**ДЕЈАН ПРОДАНОСКИ:**

Ви благодарам. Дали некој друг се јавува за збор?

Бидејќи никој не се јавува за збор, ги молам советниците на Советот да се изјаснат.

Кој е "ЗА" усвојување на Одлука за давање согласност на тримесечниот извештај за финансиското работење на ЈКП "Комуналец" -Прилеп за период од период од 01.01.2023 година до 31.03.2023 година?

Дали е некој "ПРОТИВ"? "ВОЗДРЖАНИ"?

Констатирам дека со 14 гласови ЗА, 9 гласови ПРОТИВ и 1 глас ВОЗДРЖАН, Одлуката е усвоена.

По **5тата** точка од дневниот ред:

-Одлука за давање согласност на тримесечниот извештај за финансиското работење на ЈКП "Пазари"-Прилеп за период од 01.01.2023 година до 31.03.2023 година.

Пред да отворам претрес ја повикувам Претседателката на Комисијата за финансирање и буџет, г-ѓа Ирена Стерјовска -Локвенец да го поднесе извештајот по однос на овие точки.

Повелете.

**ИРЕНА СТЕРЈОВСКА -ЛОКВЕНЕЦ:**

Комисијата за финансирање и буџет на одржаната седница ја разгледа предлог -Одлуката за давање согласност на тримесечниот извештај за финансиското работење на ЈКП "Пазари"-Прилеп за период од 01.01.2023 година до 31.03.2023 година. На истата присуствуваше директорот на ова ЈКП "Пазари", како и претставник од Секторот за финансии што му е ангажиран. Можевме да заклучиме од доставените материјали дека станува збор за позитивен финансиски извештај за овој квартален период. И како советници од Комисијата за финансирање и буџет предлагаме денес до Советот да биде усвоена оваа предлог одлука, која што на Комисијата за финансирање и буџет беше изгласана со 4 гласови ЗА и 1 ПРОТИВ.

Благодарам.

**ДЕЈАН ПРОДАНОСКИ:**

Ви благодарам за извештајот. Дали некој бара збор?

Повелете г-дине Китаноски.

**АЛЕКСАНДАР КИТАНОСКИ:**

Почитувани колеги и советници, почитуван директор на ЈКП "Пазари". Во овој момент нема да дискутирам околу кварталниот извештај. Сепак тоа е квартален извештај. Разговаравме и вчера на Комисија околу еден огромен проблем којшто се јавува во град Прилеп.

Вие сте јавно претпријатие кое што се занимава со дејност издавање на тезги под закуп и од тие тезги во нашиот град егзистираат и вадат парче на леб огромен број на семејства. Што се случува во изминатиов период низ нашиот град. Сведоци сме, сега да излезиме на потегот од кај Сточниот Пазар, па до бензиската пумпа на "Црна Река", на огромен број на диви препродавачи возила кои што продаваат земјоделски производи од своите возила, од камионите. Па сега во овие денови, два-три денови, гледам, и овдека на 200метри од оваа зграда, кај пералната "Злетово" на улица "Мице Козар"... во другите делови од градот. Значи имам разговарано со неколку закупци на тезги во Вашиот пазар. Верувајте, дека сакаат да ги раскинат договорите. Тоа им е нив нелојална конкуренција. Дали Вие како директор во овој период имате разговарано со Градоначалникот, со комуналните редари, со надлежните за решавање на овој проблем, кој навистина им прави нелојална конкуренција на закупците на тезги? Тие ги подмируваат обврските што ги имаат кон ова јавно комунално претпријатие. Како би било сега тие утре да излезат... уште малку овдека да дојдат овие возила и пред Општина да продаваат... или закупците на тезги да си излезат на улица па да продаваат, да не го плаќаат оној износ што е кон Вас. Бидејќи Вие сте најзасегнати, покрај граѓаните на Прилеп за ова руголо и за ова грдосија што се случува, дали имате разговарано со Градоначалникот за решавање на овој проблем?

Ви благодарам.

**ДЕЈАН ПРОДАНОСКИ:**

Ви благодарам. Повелете со одговор.

**ИГОР КРСТЕСКИ -Директор на ЈКП "Пазари" :**

Почитуван Претседателе, почитувани советници. Вистина имавме проблем со дивите препродавачи како и секоја година. И вчера кога разговаравме на Комисија за финансирање и буџет, факт е дека години наназад проблемот ни се провлекува. Отсечно ќе Ви кажам, да, имам разговарано со Градоначалникот и тој проблем е веќе од вчера решен. Ако излезите кај, еве го наведовте, кај пругата... таму нема веќе диви продавачи. Кај катната гаража нема диви продавачи, на излезот од градот кај бензиската исто нема диви продавачи. Денес јас веќе извртив на 6 - 7 места, дивите продавачи се дислоцирани, односно се отстранети. Ние ќе настојуваме, значи во рамките на нашите правни можности да го решиме овој проблем долгогодишен, значи што се наталожил низ годините. Меѓутоа повторно од тука ќе повикам за соработка и од централната власт, бидејќи за жал јас 10тина пати, најмалку 10тина пати се имам обратено до Пазарната инспекција и до ден денес немаме никакви повратни информации, односно повратни акции за еден вид помош во решавањето на овој проблем.

Ви благодарам.

**ДЕЈАН ПРОДАНОСКИ:**

Ви благодарам.

Дали некој друг се јавува за збор?

Повелете г-дине Костоски.

**МЕТОДИЈА КОСТОСКИ:**

Почитуван директоре и мој долгогодишен другар, пријател приватно, сакам да Ви обзнанам некои информации овде. На ден 27.05. во сабота пазарен ден во 13 часот, значи во пикот на неделните обврски, тогаш кога бевте најпотребни, дојдов во канцеларијата на Вашето јавно претпријатие и не Ве најдов на работното место во работно време. Зачекав само 4 вработени и значителна сума на кеш на едно од бироата, едно...тоа би било чудно...

**ДЕЈАН ПРОДАНОСКИ:**

Ве молам.

**МЕТОДИЈА КОСТОСКИ:**

Мислам... Би било добро тоа да го елиминирате, да оди сето преку банка, за кеш, малку е сомнително. Го побарав Правилникот за систематизација и ми одговорија дека немале. Основно нешто што мора да го имаат дури и истакнато на јавно место.

Ме испратија да дојдам кај Вас граѓаните што работат околу пазарот. Пазарот е станат дувло на развој на сива економија, продажба на роба без декларации со сомнително потекло, избегнување даноци према државата, излегува надвор од површината наменета за тоа. Го освоија прекупците и сега држат висока цена. Го нагрдува просторот. Комуналните редари не си ја вршат работата. Производителите на земјоделски култури речиси и да ги нема.

Па затоа сакам да Ве прашам, затоа што сега наплатата за закуп на тезги оди еден вид автоматски, што порано го работеа тоа дулеџиите, а ги имате миниум 8. Опишете ми еден нивни работен ден, значи како изгледа еден работен ден на дулеџиите. После второ, опишете како оди наплатата на една месечна закупнина за тезга. Потоа, кој и како наплаќа на тезгите што се надвор од пазарот? Како е уредено тоа? Каде одат тие пари? И уште ова, колку пари имате собрано од наплата на тезгите што се надвор од пазарот за овие три месеци?

Ви благодарам.

**ДЕЈАН ПРОДАНОСКИ:**

Ви благодарам. Повелете со одговор.

**ИГОР КРСТЕСКИ -Директор на ЈКП "Пазари":**

Почитуван советник, ќе почнам од назад на напред. Не знам од каде податокот, дека се наплаќа надвор од пазарот? Надвор од пазарот не се наплаќа. Значи не можи да има наплата надвор од пазар и не можи да Ви дадам јас податок колку е собрано од надвор, кога не се наплаќа надвор. Ама апсурдно е. Ме разбирате? Исто како да ми речите...

**ДЕЈАН ПРОДАНОСКИ:**

Ве молам.

**ИГОР КРСТЕСКИ -Директор на ЈКП "Пазари":**

... колку е наплатено на плочник. Значи јас Ве повикував и претходниот пат и сега јавно ќе Ве повикам. За секоја нејаснотија што ја имате. Мој телефонски број имате. Контактирајте ме бидејќи јас не можам постојано да бидам тука. Јас можно е и да сум бил и низ пазарот. Значи еве минатата сабота мислам дека правев контроли, можда не сум Ве забележал. Значи Ве повикувам секогаш, секое идење кај мене, еден телефонски број најавете се и јас ќе Ве пречекам. Во секој момент. Дури и во недела ако сакате во недела. Само најавете се за да знам, оти не можам да знам точно, во секој момент да седам јас в канцеларија да чекам некој. Мојата работа не само што е административна, мојата работа е и теренска. Значи мора да се исконтролира. Тоа е првото.

Е сега, спомнавте автоматска наплата. Јас никогаш немам кажано дека во пазарот имаме автоматска наплата. Наплатата на тезгите ја вршат дулеџиите. Значи кој е работниот ден еве на еден дулеџија, односно наплатувач. Пазарот кај нас во Прилеп е отворен секој работен ден и во сабота. Значи од понеделник до сабота. 6 работни дена работи пазарот. Понеделник е неработен ден за нашите вработени. Зошто? Ви го имам тоа кажано, нели бевте кај мене в канцеларија. Бидејќи саботата е работен ден вршиме поместување на еден, за да биди 5 работни дена, почнуваме од вторник до сабота. Сабота ни е работен ден како петок. Значи која е работата на дулеџијата? После идењето на продавачот, независно дали е правно лице или физичко лице, си се сместува, си поднесува барање за тезга, каде има слободна тезга. Еве во најпрост начин ќе се обидам да Ви ја објаснам нивната работа. И сега некој продава овошје, некој зеленчук, некој продава текстил, различни производи. Пазарот... некој продава мед, некој продава сирење, така? Пазарот е поделен на реони. Значи секој дулеџија има свој реон. Поднесува барање значи, јас сакам... дошол некој сирење сака да продава. Карикирам значи. Дулеџијата му кажува, ова и ова место Ви е слободно, дали Ви одговара, ова и ова на пример, две или три, независно кој се слободни места. Е сега секоја тезга има своја микролокација. Микролокацијата е значајна за продавачот. Значи еве за сирењето можеби не е толку значајно, бидејќи се сите на купче, меѓутоа за продажбата на овошје, зеленчук, микролокацијата им е значајна. Или па за продажбата на мед. Оди, се договара со дулеџијата која тезга сака да ја земи. И дулеџијата му пресметува дали пазарна такса... значи му наплаќа износ на средства којшто треба да ги плати за денот кој што го користи. Значи секој ден дулеџиите имаат своја работна активност. И ние немаме автоматска наплата. Нема... не знам ни како би можело. И јас размислував како би можело да се воведи автоматска наплата. Ама не можи. Бидејќи таа работа е динамична. Секој ден е различно. Секој ден има нов... Некој ќе дојди од село, некој ќе дојди од Струмица. Секој ден имаме нови понудувачи на пазарот.

А спомнавте дека пазарот е дувло на стоки без декларација. Така? Така некако. Добро. Сива економија. Сега... сивата економија по дефиниција е **сè** она што не е оданочено. Значи ми влегувате во мојата област и ќе Ви кажам што е сивата економија. **Сè** она што не е оданочено е сива економија. Меѓутоа има една специфика зелениот пазар. Зелениот пазар, имало потрано некоја си иницијатива за закон за пазар со кој се планирало да се оданочат, да се воведат фискални каси, меѓутоа не влегла во пракса. Нема начин во моментов производителите или трговците да објават декларација на зелка. Еве кажете ми Вие најпластично како ќе се објави декларација на зелка. Значи производителот иди од некое си село прилепско, битолско, струшко, струмичко... една зелка, како би... не можам да го сфатам тоа.

...За текстил декларација? Пак не...

**ДЕЈАН ПРОДАНОСКИ:**

Ве молам.

**ИГОР КРСТЕСКИ -Директор на ЈКП "Пазари":**

...Текстилот е текстил. Ме разбирате што сакам да Ви кажам? Значи не можи... единствено според ова Ваше барање, можи да се надмини таа сива економија со пазар, со воведување на Закон за зелени пазари и секој од тие да има фискална сметка и да Ви дава фискална сметка. Поинаку не можи. Нема друг начин. Тоа е.

Ви благодарам.

**ДЕЈАН ПРОДАНОСКИ:**

Ви благодарам. Повелете.

Се надевам дека овој пат околу финансискиот извештај на јавното претпријатие кое што го разгледуваме, а не на делокругот на работа на вработените во ЈКП "Пазари" -Прилеп.

**МЕТОДИЈА КОСТОСКИ:**

Па да,поврзано е тоа. Околу наплатата. Ете ни објасни директорот дека надвор од пазарот не се врши наплатата...

**ДЕЈАН ПРОДАНОСКИ:**

Во ред. Во ред.

**МЕТОДИЈА КОСТОСКИ:**

...и јас очекував дека ќе има и ставка таква. Значи немате право да наплатувате. Не знам кој има право, затоа што пазарот е зголемен дупло и излегува надвор од рамките, а никој не го контролира. Околу автоматската наплата, реков еден вид на автоматска наплата, мислев дека, според податоците што ги имам, дека тезгите се закупуваат на месечно или на годишно ниво, дека го нема она дневно закупување на просторот. Ете го имало. Еве само на кратко, колку проценти на пример има удел тоа дневно закупување во однос на сите прибрани средства од месечно и од годишно. Гледате накај целам, затоа што 8 души мислам дека имаме забелешка ние од граѓаните дека ги гледаат по кафина по цело работно време, а како што рековте 80 и колку % од сите приходи Ви одат на плати. Мислам дека би требало да побарате начин како да ги ангажирате овие луѓе да прават нешто во животот.

Благодарам.

**ДЕЈАН ПРОДАНОСКИ:**

Ви благодарам.

**ИГОР КРСТЕСКИ -Директор на ЈКП "Пазари":**

Почитуван советник, на првата страна кај што ги имаме приходите, значи од извештајот, ако направите анализа приходи од пазарни услуги 2022-2023 имаме зголемување од близу 200.000 денари. Значи зголемувањето на приходите од пазарните услуги е благодарение токму на овие активности. На првата табела... Ако ја гледате... Првата табела. Тоа е реден број 1 -приходи од пазарни услуги. Ако направиме анализа значи овде имаме од прилика 200.000 денари. Тоа е во евра негде околу 1.000 евра, така иди? Над 1.000 евра месечно зголемен приход по основ на пазарни услуги. Тоа се тие пазарни... оти ова е квартален извештај, значи затоа ги делам по месеци. Тоа е тоа зголемување на наплатата. Ме разбирате? Е сега, процентуално точно во процент не можам, бидејќи во анализава, во извештајов, немаме таков податок. Меѓутоа слободно дојдете кога сакате. Утре ако сакате дојдете ќе направиме анализа. Може?

**ДЕЈАН ПРОДАНОСКИ:**

Ве молам, ќе се договорите надвор од говорницава.

**ИГОР КРСТЕСКИ -Директор на ЈКП "Пазари":**

Во ред. Ви благодарам многу.

**ДЕЈАН ПРОДАНОСКИ:**

Ви благодарам.

Дали некој друг се јавува за збор по однос на ова прашање?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Одлука за давање согласност на тримесечниот извештај за финансиското работење на ЈКП "Пазари" -Прилеп за период од 01.01.2023 година до 31.03.2023 година?

Дали е некој "ПРОТИВ"? Дали е некој "ВОЗДРЖАН"?

Констатирам дека со 15 гласови ЗА, 8 гласови ПРОТИВ и 1 глас ВОЗДРЖАН, Одлуката е усвоена.

По **6та точка** од дневниот ред:

-Одлука за давање согласност на тримесечниот извештај за финансиското работење на ЈП за ПУП -Прилеп за период од 01.01.2023 година до 31.03.2023 година.

Пред да отворам претрес ја повикувам Претседателката на Комисијата за финансирање и буџет, г-ѓа Ирена Стерјовска -Локвенец да го поднесе извештајот по однос на оваа точка.

Повелете.

**ИРЕНА СТЕРЈОВСКА -ЛОКВЕНЕЦ:**

Комисијата за финансирање и буџет ја разгледа и предлог -Одлуката која што денес е на дневен ред на Совет на Општина Прилеп на оваа седница, за давање согласност на тримесечниот извештај за финансиското работење на ЈП за ПУП -Прилеп за период 01.01.2023 година до 31.03.2023 година. Тримесечниот извештај за овој квартален период покажува позитивен резултат. Убаво, детално го образложи директорот на ова претпријатие на самата Комисија. И како советници кои што сме дел од ова работно тело, Комисија за финансирање и буџет, предлагаме денес со 4 гласови ЗА и 1 ПРОТИВ, да биди усвоена оваа предлог одлука.

Благодарам.

**ДЕЈАН ПРОДАНОСКИ:**

Ви благодарам. Отворам претрес .

Дали некој се јавува за збор по однос на ова прашање?

Повелете г-дине Костоски.

**МЕТОДИЈА КОСТОСКИ:**

Почитуван директоре и од Вас барам да размислете за поднесување на оставка. Вака арен, добар човек ми изгледате, но треба да сте и арен спрема сите...

**ДЕЈАН ПРОДАНОСКИ:**

Ве молам.

**МЕТОДИЈА КОСТОСКИ:**

...вработени. Ви благодарам што ми одговоривте на прашањата од минатата седница. Среќен сум за тоа, но не сум среќен што во одговорите потврдувате дека сепак сте работеле спротивно од законот и со право реагирале дел од вработените. Значи не може паузата кај вработените од паркинзи, не може паузата да ја ставате во осмиот час од работното време. Не може да ги оставате вработените да работат 7 часа со ред без прекин и не може да праќате контроли, неовластено да ги снимаат вработените на терен. Од каде вакво овластување? Затоа што ова го слушам од нив. Ако сте добар менаџер излезете и Вие на терен, констатирајте ситуација, но фотелјата изгледа е поудобна. Не може со притисок и мобинг да барате позитивни резултати од работењето. И на крај сукцесивно да исплаќате јубилејни награди, да ги делите вработените подобни, неподобни, партиски или на друг начин... за едни да има, за други да нема, со што предизвикувате дискриминација, а таа предизвикува револт.

Кај Вас овој пат имам само едно прашање, колку вработени имате преку приватна Агенција за вработување и што работат тие? Затоа што гледам во споредба со лани овој период имате зголемување за дупло, поточно 420.000 денари месечно, во кој Агенцијата учествува со речиси 500 евра секој месец. Значи Агенцијава Ви крати 500 евра секој месец, а ја колкате со привремени вработувања со 5.000, 6.000 евра годишно чиста заработка од дома седење, но гласачката машинерија сепак мора да работи. Значи колку вработени имате преку приватна Агенција за вработување и што работат тие?

Ви благодарам.

**ДЕЈАН ПРОДАНОСКИ:**

Ви благодарам.

Повелете одговор.

**ЗОРАН ЈОВЕСКИ -Директор на ЈП за ПУП:**

Почитуван Претседател, советници, почитувани медиуми, ако се тука. Значи, прво околу она што констатиравте околу работењето мое како менаџер, односно судирот со вработените. Фактички препирката со вработените, која што тие сакаат да ја произведат на неоснован начин. Имено и во Колективниот договор и во Законот за работни односи, секаде онаму каде што не можи паузата да се користи организирано, се користи во текот на работниот процес. Истото следува доколку тие имааат потреба да побараат од мене дека не можат така да го обавуваат, за да му биди на поинаков начин. Во оваа држава наша ниту една паркинг служба не работи со пауза пола саат, па не работи паркингот. Значи тие не работат 8 часа, одморот е платен 7 и пол часа, затоа работи и во сабота 5 часа скратено време. Значи не се предмет на работните часа исполнување, туку предмет е на заверата која што постои, да има незадоволство во ЈП за ПУП од други работи, од повлечените фискални апарати. Ви го кажувам најодговорно, преминато е со пораки и со грепка и незадоволството постои на дел од вработените тука. Значи скинато е кеш плаќањето. И не се знае што се сака да се стори па сега имаме мобинг како следниот случај што ќе Ви го кажам, кој што некни доби изјава, од кој истиот тој контролор кој што е вработен како контролор. Значи оди на паркинг просторот, не го најдува тука, туку во блиското казино. Се коцка на автомат и кога го прашуваат што бараш тука, па вика пауза користам. Така. Значи затоа и Ви го кажав. Мора ред да има. Имаше огромно безредие и затоа е таа контрола. Во наредниот период, еве правиме некои зафати, да истиот тој кеш и од автобусите се сведи на картица. Значи картичен систем. Бидејќи сите аномалии тука се. Она што и снимаме вработените, што кажувате, значи во секој автобус си има камера, нема потреба ние да ги снимаме. И никаква наредба моја не е дадена да се снима. Значи контролорот нема проблем со вработениот, туку со корисниците. Значи контролорот проверува дали патникот има карта, односно дали колата е наплатена, а не ти зошто не си ја наплатил. Се потпишува изјава, имаш 10 коли ненаплатени, треба да одговараш каде ти се. Ако имаш проблем, имаш сменоводител, јави му се. Зошто? Не сакал... побегнал или слично? Значи пак Ви велам ова е сето ради тој кеш со што се укинува полека, полека и ќе сведи на минимум. Сите тие имаа по еден извор. По еден извор Ви тврдам одговорно, тоа го кажува и приходот што се зголемува постојано околу тие паркинг услуги.

Она што ме прашавте колку има привремени вработени, значи 9 имам преку Агенција за вработување и кога дојдов и сега. Разликата кај ставката од 1.100.000 до 620.000 е една фактура, ланскиот период, не е книжена... 9 вработени по бруто плата од 30.000 денари се 300.000 денари. 3 месеци 300.000, тоа се 900.000. Значи ланското би било 900.000, а сега имаме 1.100.000 покачување на бруто плата. Значи зборувам, таму се вработени, значи двајца проектанти, еден правник преку Агенцијата, еден раководител- одговорно лице за Пајак службата. Значи што друго е вработено. Контролор на карти. Значи не се вработени паркинг оператори. Се вработени со повисока основица. Инаку, за ланската година, кога завршниот извештај, за тековната година кажав дека за привремени вработувања ЈП за ПУП има намалено во периодот 2021 со 2022 година, 4.000.000 денари. Намалени се, од 8, на 4, сведени се. И клучната заштеда за позитивниот резултат на годината, едно од намалувањето на тие трошоци, 20 вработени зачекав, во моментов имам само 9. Не знам што друго ме прашавте во моментов. Јас мислам го исцрпив...

...И Ви благодарам. Ако треба...

**ДЕЈАН ПРОДАНОСКИ:**

Ви благодарам.

Дали некој друг се јавува за збор во однос на ова прашање?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Одлука за давање согласност на тримесечниот извештај за финансиското работење на ЈП за ПУП-Прилеп за период од 01.01.2023 година до 31.03.2023 година?

Дали е некој "ПРОТИВ"?

Констатирам дека со 16 гласови ЗА и 7 гласови ПРОТИВ, Одлуката е усвоена.

По **7та** точка од дневниот ред:

-Одлука за давање согласност на тримесечниот извештај за финансиското работење на ЈПЕД "Енерго Прилеп" -Прилеп за период од 01.01.2023 година до 31.03.2023 година.

Пред да отворам претрес ја повикувам Претседателката на Комисијата за финансирање и буџет, г-ѓа Ирена Стерјовска -Локвенец да го поднесе извештајот по однос на овие точки.

Повелете.

**ИРЕНА СТЕРЈОВСКА -ЛОКВЕНЕЦ:**

Комисијата за финансирање и буџет на вчерашната седница ја разгледа предлог -Одлуката за давање согласност на тримесечниот извештај за финансиското работење на ЈПЕД "Енерго Прилеп" -Прилеп за период од 01.01.2023 до 31.03.2023 година. Во присуство на директорот на ова јавно претпријатие, Комисијата предлага денес Советот да ја усвои оваа предлог одлука со 4 гласови ЗА и 1 ПРОТИВ.

Благодарам.

**ДЕЈАН ПРОДАНОСКИ:**

Ви благодарам. Отворам претрес.

Дали некој се јавува за збор?

Повелете г-ѓо Грашеска Илиеска.

**МОНИКА ГРАШЕСКА ИЛИЕСКА:**

Почитувани советници, почитуван Претседател на Совет, директоре на ова јавно претпријатие. Ве прашав и кога го образложувавте годинешниот извештај и ми рековте дека ќе ми одговорите писмено. Не ми одговоривте. И сега пак повторно ќе Ве прашам во однос на овој тримесечен извештај, со што го оправдувате Вашето постоење? Со што оправдувате околу 50.000 денари градски пари месечна Ваша плата? Вие сте човек - фирма со своја канцеларија, платен со пари на граѓаните. Значи не се тоа пари од никаде, туку од Буџетот. И сакам да ми образложите, тогаш ми рековте писмено, ништо не ми кажавте. Ајде сега обидете се ако не мене, граѓаните се чудат што прави ова јавно претпријатие и зошто постои?

Тогаш советничката пред неколку месеци рече Градоначалникот има визија, да му оставиме период и да ја докажи својата визија. Спорев со Вас дека има администрација во оваа зграда, која што можи да ја сработи неговата визија. Помина 3 месеци, кажете ми случајно да не има нешто ново? Минус логото што сте го сработиле. Вчера на Комисијата за финансирање сте кажале дека сте изработиле лого. Минус тоа лого, што имате сработено за овие 3 месеци и како го оправдувате Вашето постоење? Всушност ова јавно претпријатие е дел од големата слика на неспособен Градоначалник и јалова администрација. Вие сте дел од мозаикот кој кажува какво место за живеење е Прилеп. Па така советниче, Вие убаво потенциравте 10% исселени граѓани. И за жал една непопуларна реклама си направивте. Ако успеавте за година и пол нешто да подобрите немаше да се намали бројот на исселувањата. За година и пол Прилеп со оваа гарнитура на директори на јавна администрација не е подобро место за живеење.

Благодарам.

**ДЕЈАН ПРОДАНОСКИ:**

Ви благодарам. Повелете реплика.

**ДАРКО АНДРЕЕСКИ:**

Значи, длабоко сум убеден дека исселувањето е заради политиките на централната власт. И никој не... За живот во Македонија, живот за сите. Централната власт... локалната власт е година и пол со наследени долгови, со илјада проблеми оставени во наследство, затоа и во никој случај не мислев дека исселувањето е заради локалната власт. И тврдам дека е така.

**ДЕЈАН ПРОДАНОСКИ:**

Благодарам. Контра реплика. Повелете.

**МОНИКА ГРАШЕСКА ИЛИЕСКА:**

Како човек, како советник, како персона, добро е да имате одговорност. Добро е да имате самокритичност. И само така ќе бидите нормални. Ова другото што го кажавте и се екстрахиравте, не е нормално. Не можи за година и пол ништо да се нема можност да се сработи, да биди подобро место Прилеп. Не е можно. Па имате институции, имате пари, имате директори. Е како тоа не успеавте Прилеп да биди подобро место за живеење? Како тоа за **сè** е одговорна централната власт? А Вие што сте? Глумци? Случајни поминувачи овдека? Ама немојте Ви се молам. Неодбранливо, не пробувајте да го браните. Прилеп за милиметар не е подобро место за живеење од пред година и пол. Уствари тоа што е направено е толку. Застанато. Еден багер нема. Вчера почна да се асфалтира. 1ви јуни е утре. Пет месеци празен од имаше Општината со дел од Развојната програма која се викаше асфалтирање на улица. Тоа е тековно одржување. Директорот на "Комуналец" ни кажува дека менуваат тркала од контејнери. Гротеска е да се слушаат извештаите на "Водовод" и на канализации. Од тоа на човек му иди да избега од градот. Па тоа е тековно работење. Вие не можи да ни го кажите дека тоа е достигнување. Ние Ве прашуваме за капитални инвестиции, Вие велите сменивме турбина или не знам што. Значи Ве молам бидете малку самокритични. И можеби ќе стани Прилеп подобро место за живеење. Паркови до гуша обраснати со трева, едно цвеќенце нема, ништо добро не е. А бе една пофалаба од граѓаните Вие самите не слушате. Граѓаните ќе Ве запрат ќе Ви речат браво па супер, па Вие тоа дефитивно не го слушате. И како сакате да ме убедите дека некој таму друг е виновен за состојбата во Прилеп? Нема смисла.

**ДЕЈАН ПРОДАНОСКИ:**

Дали некој друг се јавува за збор?

Повелете г-дине Китаноски.

**АЛЕКСАНДАР КИТАНОСКИ:**

Колега Андреески лесно е некој друг да обвинувате. Вие сте член на Совет од владеачкото мнозинство. Не чувствувате одговорност за вакавата состојба во Прилеп? На почетокот на седницата зборував за состојбата во оваа зграда што се случува, за работењето на локалната власт. Дел сте и Вие од тоа мнозинство. Излезете Прилеп еве, на потег од "Ѓогдере", зборувавме за Градска река, зборувавме одржување на проект -Нови авантури, нови можности, за состојбата со тезгите, за работењето на локалната власт. 28 милиони евра има заклучно со овој квартал потрошено Градоначалникот. 2км асфалт во 20 месеци не е асфалтирано. Кој капитален проект е реализиран? Не ги дефокусирајте граѓаните. Незадоволството е огромно.

Еве на наредна седница со ребалансот и Развојната програма... и катната гаража нема да ја има оваа година. И причина - живот во Прилеп, живот во Прилеп. Засучете ги и Вие заедно како советници, ракавите, и заедно со Градоначалникот почнете да работите. Раководител на Урбанизам нема од денеска. Најбитниот сектор за функционирање на една Локална самоуправа. Свестете се. Дајте и Вие заедно со Градоначалникот како владеачко мнозинство за тоа зборувајте.

Ви благодарам.

**ДЕЈАН ПРОДАНОСКИ:**

Ви благодарам што се држите до темата.

Дали некој друг се јавува за збор?

Повелете г-дине Костоски.

**МЕТОДИЈА КОСТОСКИ:**

Во материјалите што од Надзорен се доставени до Управен одбор стои дека има 7.112 денари потрошени како надоместоци за членови на Надзорниот одбор. Сега во овие документи средствата се впишани во графата надоместоци на членови на Управниот одбор. Значи претходно во Надзорниот, а сега во Управниот. Овде има некоја грешка, да си проверите. Дополнително грешката е поголема што Управниот одбор во неколку наврати донесува Одлука да не се делат средства, ни за Надзорен, ни за Управен одбор. Некој овде исплатил на своја рака, без одобрение или одлука на Управниот одбор, што треба да се објасни. Нема анализа на приходи и трошоци, а имате 15.000 денари интелектуални услуги, наводно разбрав за некој пензионер.

Не знаете каде одите, ама сакате да вработите 88 луѓе на 49 работни позиции по систематизација и тоа 2 помошни директори, 13 раководители, дактилограф, шофер, портир, администратор во инфо центар, главен технолог за изработка на гасни инсталации. Значи почнавме и да се гасифицираме. Од каде пари за сите овие вработувања што ги планирате во новиот Правилник за систематизација? 2.500.000 денари месечно или 30.000.000 денари, тоа е пола милион евра годишно само за менување на ламби во градов и од тука одма имате и еден технолог за изработка на гасни централи. Не знам како залутал човеков во друштвово, но ете човекот е решен да гасифицира. Имате предлог од член на Управен одбор кој бара ученици од средно индустриско, прво да одат на пракса во претпријатието, а белки ги научиле да менуваат ламби. Потоа по фази на селекција да се бираат вработените, да им ја скратиме можноста за исселување, да ги задржиме овде, но тој предлог бил несериозно разгледан, како што ми кажаа вработените. Преку "Енерго Прилеп" треба да нудат услуги за монтажа на електрични инсталации и кај други приватни и јавни објекти по најконкурентна цена. Верувајте дека и самите ќе си ја заработуваат платата и најважно е дека ќе останат дома, но не било кажано дека секаде влегла политиката и цитирам одозгора се знаело кој ќе се вработува. Еве јас да Ви кажам ова е само евтина финта за сега пред избори да врбувате гласачи со ветувања. Порано ајде и ги вработувавте, ама сега очајна е ситуацијата. Нема народни пари за партиски поткуп.

Едно работно место од вечната градинка се ветува на по 3 лица, овде плус 88 работни места се ветуваат на некој, кој праша... и ете плус 300 семејства да ги врзите пред избори да Ви гласаат. Но да им кажам на народот, не наседнувајте на вакви лаги. Нема пари за овие вработувања, дотолку што самите вработувања нема да генерираат приход назад во Општината, сето ова е рецепт за пропаст. Вие директоре си инкасиравте во џебот безмалку 200.000 денари како Ваша плата за овој квартал, но тоа потегнува прашање и што сте направиле во овие три месеци за 200.000 денари. Па затоа еве и претходно Ве прашаа и јас Ве прашувам, како изгледа еден Ваш обичен работен ден?

Ви благодарам.

**ДЕЈАН ПРОДАНОСКИ:**

Благодарам.

Дали некој друг се јавува за збор?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Одлука за давање согласност на тримесечниот извештај за финансиското работење на ЈПЕД "Енерго Прилеп" -Прилеп за период од 01.01.2023 година до 31.03.2023 година?

Дали е некој "ПРОТИВ"? "ВОЗДРЖАНИ"?

Констатирам дека со 15 гласови ЗА, 9 гласови ПРОТИВ и 1 глас ВОЗДРЖАН, Одлуката не е усвоена.

По **8мата** точка од дневниот ред:

-Одлука за давање согласност на тримесечниот извештај за финансиското работење на ЈОУ Дом за стари лица "Киро Крстески- Платник"-Прилеп за период од 01.01.2023 година до 31.03.2023 година.

Пред да отворам претрес ја повикувам Претседателката на Комисијата за финансирање и буџет, г-ѓа Ирена Стерјовска -Локвенец да го поднесе извештајот по однос на оваа точка.

Повелете.

**ИРЕНА СТЕРЈОВСКА -ЛОКВЕНЕЦ:**

Комисијата за финансирање и буџет на работната седница ја разгледа предлог -Одлуката за давање согласност на тримесечниот извештај за финансиското работење на ЈОУ Дом за стари лица "Киро Крстески- Платник"-Прилеп за период од 01.01.2023 година до 31.03.2023 година. Во присуство на директорот на оваа ЈОУ и на претставник од Секторот за финансии беше образложен истиот финансиски извештај и како Комисија за финансирање и буџет, предлагаме оваа предлог -Одлука денес да биде усвоена од страна на Советот со 4 гласа ЗА и 1 ПРОТИВ.

Благодарам.

**ДЕЈАН ПРОДАНОСКИ:**

Ви благодарам. Отворам претрес.

Дали некој се јавува за збор по однос на оваа точка?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Одлука за давање согласност на тримесечниот извештај за финансиското работење на ЈОУ Дом за стари лица "Киро Крстески -Платник"-Прилеп за период од 01.01.2023 година до 31.03.2023 година?

Дали е некој "ПРОТИВ"? "ВОЗДРЖАНИ"?

Констатирам дека со 14 гласови ЗА, 9 гласови ПРОТИВ и 1 глас ВОЗДРЖАН, Одлуката е усвоена.

По **10та** точка од дневниот ред:

-Решение за измена и дополнување на Решението за формирање на комисија за статут и прописи.

Пред да отворам претрес ја повикувам Претседателката на Комисијата за мандатни прашања, избор и именување, г-ѓа Билјана Кузманоска да го поднесе извештајот по однос на овие точки.

**БИЛЈАНА КУЗМАНОСКА:**

Почитуван Претседател, почитувани колеги советници. Комисијата за мандатни прашања, избор и именување одржа седница со точка на дневен ред предлог -Решение за измена и дополнување на решението за формирање на Комисијата за статут и прописи. Од член во Комисија за статут и прописи се разрешува Јулијана Силјаноска и на нејзино место се именува Билјана Кузманоска. Членовите на Комисијата едногласно ја усвоија точката и ја предлагаме истата да биде усвоена до Советот.

Благодарам.

**ДЕЈАН ПРОДАНОСКИ:**

Ви благодарам за извештајот. Отворам претрес.

Дали некој се јавува за збор по однос на оваа точка?

Бидејќи никој не се јавува за збор, ги молам членовите на Советот да се изјаснат. Ве молам.

Кој е "ЗА" усвојување на Решение за измена и дополнување на Решението за формирање на комисија за статут и прописи?

Дали е некој "ПРОТИВ"? "ВОЗДРЖАНИ"?

Честитам.

Констатирам дека со 15 гласови ЗА и 10 гласови ВОЗДРЖАН, Решението е усвоено.

По **11тата** точка од дневниот ред:

-Одлука за ослободување од партиципација на вкупно триесет деца Роми што се во социјален ризик, на возраст од три до шест години за учебната 2022-2023 година, во рамките на проектот -Инклузија на деца Роми во предучилишно образование во ЈОУДГ "Наша иднина"-Прилеп.

Пред да отворам претрес ја повикувам Претседателката на Комисијата за финансирање и буџет, г-ѓа Ирена Стерјовска -Локвенец да го поднесе извештајот по однос на оваа точка.

Повелете со извештајот.

**ИРЕНА СТЕРЈОВСКА -ЛОКВЕНЕЦ:**

Комисијата за финансирање и буџет ја разгледа предлог -Одлуката доставена од ЈОУДГ "Наша иднина" -Прилеп за ослободување од партиципација на вкупно 30 деца, Роми, што се во социјален ризик на возраст од 3-6 години за учебната 2022-2023 година кој што е во рамките на проектот -Инклузија на деца Роми во предучилишно образование во ЈОУ, како што реков, ДГ"Наша Иднина"-Прилеп. Впрочем станува збор за проект којшто се реализира на ниво на цела Р. Македонија и ние како Комисија за финансирање и буџет, предлагаме оваа точка да биде усвоена со 5 гласови ЗА.

Благодарам.

**ДЕЈАН ПРОДАНОСКИ:**

Ви благодарам. Отворам претрес по однос на оваа точка.

Дали некој се јавува за збор?

Повелете г-дине Костоски.

**МЕТОДИЈА КОСТОСКИ:**

Благодарам. Законот за спречување и заштита од дискриминација во Македонија гласи -се забранува секоја дискриминација врз основа на раса, боја на кожа, потекло, национално, или етничка припадност, пол, род, сексуална ориентација, родов идентитет, припадност на маргинарилизирана група, јазик, државјанство итн., да не набројувам. Тоа ни наведува дека според правните норми во Македонија секој граѓанин е еднаков пред законот и треба да биде третиран така од институциите, но како во овој пример, дискриминацијата врз основа на одредени атрибути како што се возраста, полот, расата или попреченоста не секогаш е спротивно на законот. Во одредени случаи постои тн. позитивна дискриминација, односно давање предност на оние групи во општеството кои често пати се третираат неоправдано поради нивната раса, пол, материјална состојба итн. Ве потсетувам и дека терминот позитивна дискриминација се користи и за означување на спроведувањето на позитивни мерки кои имаат за цел да поттикнат поголема еднаквост пред поддршката на групи луѓе, кои се соочуваат или историски се соочиле со вкоренета дискриминација со цел тие да имаат сличен пристап до можностите како и другите во заедницата. Затоа проблемот овде е многу покомплексен. Оваа мерка нема да го реши проблемот и е само површно прикривање или маскирање на поразот на сите досегашни влади и нивниот игнорантски однос со децении уназад кон сите маргинализирани групи. Овие граѓани низ сите овие години за Вас беа само гласови на избори и брзавте со т.н. фантоми да ги внесите во системот и да гласаат. Доказ - пред 2-3 недели бев меѓу граѓаните во населба "Три Багреми" во Тризла. Систематски ги оставивте еден месец без струја, а барате децата да одат на училиште и да пишуваат домашна. Се жалаат на слаб притисок на водата, а јас ја гледав како слободно си течи по улиците, питка вода, затоа што цевките беа површно закопани и по раскопаните улици со длабоки дупки. Фекалиите слободно си движат насекаде, единствено дувло на зарази беа... без општинска грижа. Сега преземаме инклузија и наводно го решаваме проблемот.

Ви благодарам.

**ДЕЈАН ПРОДАНОСКИ:**

Ви благодарам. Дали некој друг се јавува за збор?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Одлука за ослободување од партиципација на вкупно триесет деца Роми што се во социјален ризик, на возраст од три до шест години за учебната 2022-2023 година, во рамките на проектот -Инклузија на деца Роми во предучилишно образование во ЈОУДГ "Наша иднина"-Прилеп?

Дали е некој "ПРОТИВ"? "ВОЗДРЖАНИ"?

Констатирам дека Одлуката е едногласно усвоена.

Од причини што дневниот ред е исцрпен, констатирам дека седницата е завршена.

Ви благодарам за присуството.

Седницата заврши во 15:15 часот.

Број 09-1911/1 ПРЕТСЕДАТЕЛ

31.05.2023 година на Советот на Општина Прилеп

П р и л е п Дејан Проданоски

СТЕНОГРАФ

Соња Мирческа